Arratia: Maitasuna ezin erosi da El amor no se compra: Jose Antonio Pagola\nMaitasuna ezin erosi da El amor no se compra: Jose Antonio Pagola\nJesusek, Jerusalemgo Tenpluan sartu denean, ez du aurkitu han Jainkoaren bila dabilen jenderik, baizik eta salerosketa erlijiosoa da guztia. «Saltzaileen eta trukatzaileen» aurka agertu duen erreakzioa, erlijioa merkatu bihurturik topatu duen profetarena izan da.\nTenplu hura, Jainkoaren aintza eta beraren maitasun fidela agerian jartzeko leku izatekoa zena, engainu eta abusu-zoko bihurtu dute, non diru-gosea eta salerosketa probetxugarria baitira nagusi.\nJesus ezagutu dezana ez da harrituko Jesusen haserre-suminaz. Jesusen mezuaren muinean berean etengabe zerbait ageri bada, Jainkoaren doakotasuna da, bere seme-alabak mugarik gabe maite baititu eta beraiengan maitasun haurridetsua edo anai-arreba artekoa eta solidarioa ikusi nahi baitu soil-soilik.\nHorregatik, bizitza bat merkatu bihurtua, non den-dena erostea eta saltzea baita —Jainkoaren misterioaren harremanei dagokienean ere—makurkeriarik handiena da, Jesusek eragindako nahi hura suntsitzeko. Egia da gure bizitza trukaketaz eta elkarrekiko zerbitzuaz bakarrik garatu dezakegula. Denok bizi gara emanez eta hartuz. Honetan datza arriskua: gure harremanak salerosketa probetxugarrira murriztean, uste izanik, bizitzan den-dena saltze eta eroste hutsa dela, besteen bizkar probetxurik handiena ateraz.\nKasik konturatu gabe, «saltzaile eta trukatzaile» bihur gaitezke, tratuan aritzea beste ezer egiten ez dakigularik. Gizon-emakume, maitatzeko ezgai, beren bizitzatik ematea den guztia haizatu dutenak.\nOrduan erraz gerta daiteke Jainkoarekin berarekin ere tratuan bizi nahi izateko tentazioa. Kultu bat eskaintzen zaio berarekin ondo gelditzeko, mezak ordaintzen dira edo promesak egiten beragandik mesederen bat lortzeko, errituak betetzen dira bera geure alde edukitzeko. Gauzarik larriena Jainkoa maitasun dela ahaztea da, eta maitasuna ezin erosi da. Zerbaitegatik esaten zuen Jesusek Jainkoak «maitasuna nahi duela eta ez opariak».\nAgian, gaur egun Elizan entzun beharreko lehenengo gauza, Jainkoa doakotasun dela entzutea da. Merkatu bihurtua den gure mundu honetan, non den-dena eskakizun, eroste eta irabazte baita, doakotasuna bakarrik gerta daiteke liluragarri eta harrigarri, hori baita maitasunaren egiazko seinalea.\nFededunok adiago eta erneago bizi beharko genuke doako maitasun den Jainkoa ez desitxuratzeko, bera geure neurriko bihurtu nahiz: gure bizitza merkaturatu hau bezain triste, egoista eta kaskar.\n«Graziaren sentipena» ezagutu eta noiz edo noiz Jainkoaren maitasun harrigarria esperimentatu duena, gonbidaturik sentitu ohi da Jainkoaren doakotasuna irradiatzera; eta delako pertsona hori, segur aski, gure gizarte honetan, zeinetan hainbat jende hiltzen baita bakar utzirik, asperturik eta maitasun-faltaz, zerbait onik eta berririk txertatzeko gai izango da.\nGarizumako 3. igandea – B (Joan 2,13-25)


Hamabi bazkide ditu Gatzagako Abeltzainen Elkarteak - Leintz gatzaga - Goiena.eus\nHamabi bazkide ditu Gatzagako Abeltzainen Elkarteak\nMirari Altube 2009-12-04 13:13\nOrain urtebete sortu zuten Gatzagako Abeltzainen Elkartea. Osatuta daukate elkartea baina estatutuetako puntu batzuk egokitu egin behar dituztela jakinarazi diete Jaurlaritzako arduradunek eta horretan dabiltza. Bien bitartean lanean dihardute.\nHamabi bazkide ditu elkarteak eta orain arte Jesus Beitia izan da presidentea. Honek, baina, dagoeneko ez du abererik eta presidente berria aukeratuko dute hurrengo batzarrean. Urtean 20 euroko kuota ordaintzen dute eta elkartean kide berriak sartzeko bazkideen oniritzia behar da. Gero eta baserri gutxiagotan dituzte abereak Gatzagan, baina basoan dabilen kopurua ez da aldatu azken urtean.\nSasiak kentzeko makina\nElkartea sortuta indar handiagoa izango zutela pentsatu zuten abeltzainek bai dirulaguntzak eskatzerakoan, bai erabakiak hartzerakoan. Hala, sasiak garbitzeko makina erosteko dirulaguntza eskatu dute aurten Mendi Nekazaritzan baina dirurik ez dutela jakinarazi diete: "Aldundiak garbitzen ditu mendiak baina ez urtero, eta geuk garbituz gero urtean pare bat aldiz askoz hobeto egongo lirateke", azaldu du Asier Elkorobarrutia zinegotzi eta elkarteko kideak.\nAldundiaren kexarik ez du elkarteak; izan ere, oraintsu Pagoederreko itxitura berritu die eta ura bideratzeko asmotan dabil Lapikozuluetako iturburua lehortutakoan ur barik geratutako lekuetan: "Abere gutxi dago Gatzagan eta Aldundiak nahikoa egiten du. Elkartea ere lanean dabilela erakutsi gura diogu orain", dio Elkorobarrutiak.


Lenbur Lurralde Museoa. Urola Garaia Eskualdea. Legazpi - Euskonews\nLENBUR Urola Garaia Eskualdeko Turismo Bulegoa Mirandaola Parkea Telleriarte z/g 20230 Legazpi Gipuzkoa Telf: 943 73 04 28 Fax: 943 73 31 63 mirandaola@lenbur.com www.lenbur.com\nAsteartetik ostiralera: 10:00 – 14:00 / 15:30 – 17:30 (udan 18:30-ak arte eta astelehenetan ere irekita) Larunbata: 10:00 – 14:00 / 16:00 – 18:00 (udan 19:00-ak arte) Igande eta Jai egunak: 10:00 – 14:30\nBeste informazioak. Pasaportea deitzen den sarrera berezi bat daukagu. Prezio hobean Lenbur Lurralde Museoan dauden bisita guzti hauek egiteko aukera ematen du eta urte osoko iraupena dauka bisitariak nahi duenean erabil dezan. Informazio gehiago 943 73 04 28 telefonoan.


Azaroaren 28tik abenduaren 2ra bitartean, egunero film bat emongo dabe Zine Kontari zikloaren barruan. Saioak Campos Eliseos Antzokian izango dira, doan, lekuak bete art\nPrograma ederra da: Gazta zati bat, Zuloak, Arriya, Amama eta Zigortzaileak izenburuek osotzen dabe zikloa.\nZine Kontari Euskal Herriko Gidoilarien Elkarteak jarri eban abian iaz euskeraz idatzitako eta egindako zineari indarra eta zabalkundea emoteko.\nAukera ederra da zinera joateko eta euskerazko filmak ikusteko.\nJuan Manuel Etxebarriak 'Gorbeia inguruko etno-ipuin eta esaundak II' izeneko liburua aurkeztu barri dau. Aspaldian ateratako lehenengo partea ezagutzen genduan, eta handik dakigu Gorbeiaren magalean eta inguruetan dagozan hainbat herritan ibili dala herritar euskaldunei etnografia eta ipuinak batzen.\nLiburu potoloa dakar oraingoan, Euskaltzaindiak eta Deustuko Unibersidadeak alkar hartuta dotore argitaratuta.\nEdukiari erreparauta, ipuinak, siniskerak, pasadizuak, bizimodu tradizionalari jagokozan pasarteak aurkituko ditu irakurleak.\nHizkuntza aldetik ahozko erregistroaren ugaritasuna azpimarratu behar da, badago zer ikasi liburuan. Idatzizko eredura ekartea izango da hurrengo pausua, baina corpusak aukera handia emoten dau.\nJuan Manuel Etxebarriak, Zeberioko semeak, hango euskera aztertu eban tesi-lanerako, eta ondo be ondo ezagutzen dau inguruetako berbetea. Irakasle, idazle eta ikertzaileentzat ekarri handiko iturria da liburua.\nAurtengo 'Gazte Role Model Sariak' Ander Manterolari eta Eduardo Junquerari emotea erabagi dau Begoñazpi Ikastolak eratutako epaimahaia\nSariokaz lan- eta alkartasun-baloreak nabarmendu eta goratu nahi ditu Begoñazpi Ikastolak, ikasle gazteentzat eredu diralakoan.\nAnder Manterolak alkartasunari jagokon saria hartuko dau. Ander Labayru Fundazioaren sortzaileetarikoa da, zuzendari izan da urte askoan, euskeraren alde behar asko egindakoa, eta etnografiako ikertzaile handia, Atlas Etnográfico de Vasconia egitasmoaren zuzendaritzan erakutsi dauen moduan.\nEduardo Junquerak lan arloari jagokon saria hartuko dau. Eduardo injinerua da, Egile Corporation XXI enpresa korporazinoko presidentea. Epaimahaiak industria arloan egin dauen ibilbidea saritu dau, barrikuntzaren aldetik egindako ekarpenak kontuan hartuta.\nSari-banaketa zemendiaren 14an izango da, arrastiko 6:30etan, Begoñazpi ikastolan.\nLetrak eta Futbola izeneko jardunaldiak, aurten zemendiaren 7tik 12ra bitartean egingo dira. Athletic futbol taldeak eratzen dau programea, eta aurtengoa zazpigarren edizinoa izango da\nEgunero-egunero jarduera interesgarriak egongo dira, hainbat idazle eta artista tarteko direla; besteak beste, Philip Kerr, Héctor Abad Faciolince, Valerio Magrelli, Unai Elorriaga, Agustín Fernández-Mallo, Pablo Nacach, Jasone Osoro, Alaia Martin...\nEkintzen artean, antzerkia, alkarrizketak, mahai-inguruak, irakurketak... egongo dira. Jarduera guztiak San Mamesen izango dira.


Lorcaserin HCL gordinak (846589-98-8) fabrikatzaileak - Phkoker\nSKU: 846589 98--8 Kategoria: Weight Loss\nCAS Zenbakia 846589 98--8\nLorcaserin gordinak klorhidrato hautsa lorcaserin hautsaren erreakzioarekin lortzen da. Obesitatearen aurkako droga gisa erabiltzen da. Lorcaserin hydrochloride 5HT2c hartzailea agonist bat da, IMG ≥30 batekin helduentzako edo BMI ≥27 duten eta gutxienez pisuarekin zerikusia dutenak hipertentsioa, 2 diabetesa edo dislipidemia erabiltzeko adierazitakoa da. satietaren sentimendua eragiten du, eta pentsatzen da XVNNX-HT5B errezeptoreen aktibazioarekin lotutako gaixotasun valbular bihotz baten prezipitazioa ekiditeko, gosearen eta larruazalaren kontsumoa erregulatzeko garrantzi handia duten garuneko eremua. Errezeptore horiek aktibatzean, Lorcaserin klorhidrato hautsa elikagaien kontsumoa gutxitu dezake gosea gutxituz eta pertsona batek bere osotasunean jateko gutxiago jan ostean egin dezake. FDAk gaur onartu du 2 urte kontrolpean eginiko erabaki mugarri batean.\nLorcaserin hydrochloride powder gosea kontrolatzen du; serotoninaren garuneko hartzaileek aktibatuta, satietate eta gogobetetasun sentimenduak abiarazten dituen neurotransmisorea. Elikagaien sarrerarekin satietate-zentroa da, hipotalamoan eta gosearen erdian hipotalamoaren alboan dagoena. Goi-zentroetako eta gastrointestinaleko sektoreetako hainbat sarrera arcuate nukleotan biltzen dira. Bertan elikagai kontrolatzen duten bi neurona mota daude. Lehenik eta behin, elikagaien sarrerarekin estimulatzeko talde bat, agouti loturiko proteina eta E neuropeptidoa sortuz; eta, bestetik, elikagaien kontsumoa inhibitzeko talde bat kokaina eta anfetaminako erregistro transkripzioa (CART) eta pro-opiomelanocortin (POMC) neuronak ditu. POMC-k 5-HT 2C errezeptore ditu. Aktibatuta, alfa-melanozitoen estimulatzailea (alfa-MSH) askatzen da. Bi neuronak inhibitzaileak eta estimulatzaileak hiperbamoan nukleo paraventrikularra proiektatzen dute. Paraventricular nukleoa melanozitoak ditu 4 errezeptoreek (MC4R). Dosi terapeutikoetan gosea inhibitzen du. Lorcaserin hydrochloride powder 5-HT 2C agonistaren hautapen gisa funtzionatzen du POMC neuronetan. Alfa MSH gehiago MC4R hipotalamoan nukleo paraventrikoan jarduten du, gosea gutxitzeko. Dosi supraterestrikoetan, lorcaserin hydrochlorider 5-HT 2B eta 5-HT 2A errezeptoreetan ere jarduten du.\nLorcaserin HCL hautsa piletan dator eta, normalean, egunean 1-2 aldiz hartzen da, janariarekin edo gabe. Lorcaserin kaloria murriztua eta ariketa plan batekin batera erabili behar dira.\nLorcaserin hcl hauts dosia gomendatzen da 10 mg ahoz administratzen egunean bi aldiz. Lorcaserin bazkariak kontutan hartu gabe. Lorcaserin hcl-ek 5 gutxienez 12% pisu galtzea lortzen ez duten pazienteengana etenda behar da, paziente horiek ez baitira litekeena izan pisu galera izaten jarraitzeko tratamendua jarraituz.\nLorcaserin Hcl hautsa 30 edo handiagoa (obesitatea) gorputzeko masa-indizea (IMC) kalteak kudeatzeko erabiltzen da helduekin kaloria murriztuko dieta eta ariketa fisiko gisa. 27 edo gehiagoko BMI (helduarentzako) dituzten helduek ere erabiltzeko homologatuta dago, eta gutxienez pisuarekin zerikusia duten baldintzak dituzte, hala nola hipertentsio arteriala edo kolesterol altua (dislipidemia). Hala ere, albo-ondorioak ere izan ditzake. Jarraian bezala:


Zerbitzuak | ULMA Handling Systems\nEremu paregabea daukagu zuretzat, gure arreta eta gure zerbitzu guztiez goza dezazun tarte bat. ULMA, zure parte bat gara\nHorretarako, berez ateratzen zaiguna egiten dugu: hurbil mantentzea, babestea, behar bakoitza norberarena izango balitz bezala sentitzea, teknologia berrietan sakontzea, informazioa kudeatzea eta guri gustatuko litzaizkigukeen zerbitzu guztiak proposatzea. Gure zerbitzuek barne hartzen dituzte bezeroaren arreta, ohiko mantentze-zerbitzuak, monitorizatze adimenduneko zerbitzuak, bezeroari erantzun proaktibo bat emateko aukera ematen diotena, gerta daitezkeen aldaketen aurrean.\nGure biltegi automatizatu berriak 24 orduko entrega-zerbitzua eskaintzeko eta picking erroreak txikiagotzeko aukera ematen du\nHasieratik amaierara arte zure ingeniaritza logistikoko proiektuan.\nPlangintza eta ingeniaritza\nGure instalazioak lehen egunean bezala zainduta egon daitezen, mantentzeko babeslerik onena gu geu gara. Mantentzeari begira dauden gure zerbitzu aukeraren bidez, zure inbertsioa modu egokian mantentzea lortzen dugu, gure 500 instalazio baino gehiagotan hartutako ezagutzari esker.\nZure zerbitzu-beharretara eta zure mantentze-taldearen beharretara moldatzen gara, zure neurrirako gutxieneko ordutegiak eskainiz, zure beharretara egokituta dauden denboretan erantzunez. Horrez gain, gure teknikari-taldearekin urrutitik jarduten laguntzen duten tresnak ditugu.\nGure bezeroen arretarako bulegoa 24 ordutan artatzen du, zure taldea, edozein gorabehera gertatzen bada, gurekin harremanetan jar dadin. Gure taldea erabat gaitua da, eta azkar eta eraginkortasunez jardungo du, zure arazoa lehenbailehen konpon dadin.\nGure helburua gure bezeroak instalazioa modu egokian mantentzeko gai izatea da. Horretarako, bezeroak prestatzeko eta beren instalazioa azkar, eraginkortasunez eta seguru zuzentzeko aukera ematen dugu.\nGure ordezko piezen sailak primeran daki zerez osatuta dauden gure instalazioak, eta horretaz baliatzen da proposamenik onena emateko. Ordezko piezen zerrendak egiten ditugu instalazio bakoitzerako, eta zure beharren araberako entrega-zerbitzua eskaintzen dugu.\n4.0 adimen zerbitzua\nEragiketa automatikoaren bizi-zikloa errazteko teknologia\nDauden teknologiei esker, ULMA Handling Systems-en eragiketa automatizatuak informatzaile aktiboak izan daitezke eragiketaren barruan, instalazioak beren kabuz zaintzea lortuz.\nMonitorizazioa denbora errealean\nMonitorizazio bat sortu da denbora errealean gure bezeroen instalazioen eta gure zerbitzuen sailaren artean. Monitorizazio honi esker, ULMAn edozein akats edo disfuntzio aurkitzeko gai gara, edozein tokitatik, eta edonoiz, erantzun azkar eta eraginkorra eskaintzeko.\nBestalde, gerta daitezkeen gorabeheretan laguntza bermatzeko datuak hartzen ari dira, eta instalazioak sortutako datuak gordetzen ari dira. Haren joerak ere aztertuko dira\nGaldetu gure SGA softwareari buruzko informazio guztia


Izaskun Aldaz-i, Urdianetik Irunberrira joandako lehen andereñoari, MILESKER! | Aldizkaria\nIKASTOLA 229 > ikastolak > Izaskun Aldaz-i, Urdianetik Irunberrira joandako lehen andereñoari, MILESKER!\nArangoiti Ikastola - Irunberri, Lunbier\nIzaskun Aldaz-i, Urdianetik Irunberrira joandako lehen andereñoari, MILESKER!\n1980an iritsi zen Irunberrira\nSorpresaz beteriko festa antolatu diote herrian\nIzaskun Aldaz andereñoak erretiroa hartuko duenez ikasturte bukaeran, sorpresaz beteriko festa antolatu diote herrian. 1980tik bizitza egin du Irunberrin. Pertsona berezia da, irakaskuntzan sinesten duen irakasle nekaezina, musika jole, sortzaile, dinamizatzaile, … hamaika bertute ditu, bat azpimarratzekoa: integratzailea da, inguruan dituen guztiak taldera erakartzen dakiena, horregatik ere jakin du Euskal kultura eta ikastola herrira erakartzea eta normalizatzea!\n1980an iritsi zen Izaskun Urdianetik Urunberrira (Batuan, Irunberri-ra). Orduz geroztik bertan bizi da, inguruko bikotea egin eta bi seme-alaba izan dituzte. Ez du ordea inoiz Sakanarekin loturarik galdu han familia handia, lagun onak eta musikarekin loturak zaintzen jakin duelako (abesbatza, txaranga, txistu…).\nDuela lau hilabete ikastolako kideek eta ikasle zein familia ohiek pentsatu zuten omenalditxo bat antolatzea, Izaskun bere erretretara joan aurretik. Ideia xume hori handitzen eta handitzen joan da, edonori aipatu bezain laster denek parte hartu nahi izan dutelako. Berari ezer esan gabe bolo-bolo ibili da herri osotik apirilaren 21eko jaia, sekretupean, gero eta ekarpen gehiago batuz. Hori horrela eguneko festak hiru zati izan ditu: goizeko ekitaldia herriko zinema aretoa gainezka zegoela; aperitifa herrian, bazkaria eta bazkari osteko musika eta dantza frontoian. Zenbat jende eta zenbat gozamen bildu dituen!\n‘Eskerrik asko, Izaskun’ izan dira gehien errepikatu diren hitzak zinema aretoan ordubete iraun duen ekitaldi hunkigarrian. Familiako ordezkariak, abesten. Bidanek eta Adurrek ohorezko aurreskua dantzatu diote. Oroimenak han eta hemen, umorez eta graziaz gogoratuak, 38 urtetan egindako bidea emankorra izan baita. Lehen gurasoen ordezkariek hartu dute hitza, baita ondorengoak eta gaurkoak ere. Ikasleek aurkezpen lanetan eta kantuan aritu dira. Eta bertaratu ezin izan dutenek bere ekarpena egin dute bideoz, sketx modukoak! Partaide guztien zinezko eskertza izan da, halako pertsona ona izanagatik, bere ontasuna egunerokoan transmititzen jakiteagatik, gertuko irakaslea izanagatik, seme-alabak eta gurasoak euskalduntzen laguntzeagatik, ikastolarekiko pasioa kutsatzen saiatzeagatik. Ikastola sortzen lagundu du Izaskunek. Hori egiten ere asmatu du, ikastolako hormetatik haratago herria biltzen, euskal kulturarekin lotutako ohitura berriak sartzen; euskara arrotza ez, baina ahaztuta zegoen herrira ekartzen eta taldeak inplikatzen. Txalo bero-beroak, Izaskun!\nPozgarria da zu ezagutzea, hunkigarria izan da merezimenduz jaso duzun gorazarrea!\nAne, ikasle ohiak, hartuko du zure lekukoa ikastolan. Lankide taldea bizirik dago Arangoiti Ikastolan, etorkizunerako sustraiak ongi errotuta daudela jakinik, zoaz gozatzera bizitzaren etapa berri honetan!


Milioi bat lekukoentzat bilera-aretoak Erdi Amerika eta Mexikon\nARGITALPENAREN HIZKUNTZA Afrikaans Albaniera Aleman Amharera Arabiera Armeniera Azerbaijanera Batakera (Toba) Bislama Cholera Daniera Errumaniera Errusiera Eslovakiera Esloveniera Estoniera Euskara Fanteera Faroeera Finlandiera Frantsesa Galesa Gaztelania Georgiera Greziera Hebreera Hungariera Iban Indonesiera Ingelesa Italiera Japoniera Javera Katalan Kazakhera Kinyaruanda Kirgizera Kirundi Koreera Kreolera, Haitikoa Kroaziera Lituaniera Malayalamera Malaysiera Malgaxe Nahuatlera (Huasteca) Nahuatlera (Puebla iparraldekoa) Ndebeleera (Zimbabwe) Nederlandera Ngabere Norvegiera Oromoera Otetela Papiamento (Aruba) Papiamento (Curaçao) Persiera Poloniera Portugesa Portugesa (Portugal) Quechuera (Cuzco) Serbiera Serbiera (Latindar) Shonera Sinhala Suediera Swahili Tahitiera Tankarana Thailandiera Tigrinyera Tsongera Turkiera Txekiera Txinera mandarinera (sinplifikatua) Txinera mandarinera (tradizionala) Ukrainera Urdu Valentziera Xhosera Yorubera Zuluera\n1999 eta 2015 bitartean Jehobaren lekukoek 5.000 bilera-aretotik gora eraiki zituzten Erdi Amerikan * eta Mexikon. Oraindik 700 bilera-areto gehiago behar dira milioi bat lekukoei nahiz bileretara joaten diren beste batzuei lekua egiteko.\nLehen, lurralde hauetako kongregazioentzako zaila zen Jainkoa gurtzeko lekuak eraikitzea. Mexikon, esaterako, lekuko gehienak etxe pribatuetan biltzen ziren. Zergatik? Adibidez, urte askotan zehar, erlijio erakundeei legeak jabegorik edukitzen ez zielako uzten. 1990. hamarkadan, hala ere, legea aldatu egin zen eta Jehobaren lekukoak bilera-areto ugari eraikitzen hasi ziren. Baina bilera-areto bakoitzaren eraikuntzak hilabeteak ematen zituen.\nLanak martxa azkarragoa hartu zuen 1999an, bilera-aretoak eraikitzeko programa berri batekin bilera-aretoen eraikuntza taldeak lanean hasi zirenean. Programa hau baliabide mugatuak dituzten lurraldeetan bilera-aretoak egiteko sortu zen, Mexiko eta Erdi Amerikako zazpi lurraldeak barne. 2010etik aurrera, Mexikoko sukurtsalak lurralde guzti hauen eraikuntza-lana gainbegiratu du.\nEraikuntzako langileek erronka handiagoak izaten dituzte bilera-aretoak isolaturiko lekuetan eraiki behar dituztenean. Panaman, esaterako, langileak hiru bat orduz txalupaz kostaldetik bidaiatu behar izan zuten proiektu batera iristeko. Eta Mexikoko Chiapas estatuan eraikuntza taldeak hegazkin txiki bat erabili zuen eraikuntzarako materiala urrutiko leku batera eramateko.\nBilera-areto berrien onurak\nLekukoak ez direnak ere pozik egoten dira euren auzoan bilera-aretoak ikustean. Adibidez, lekukoek bilera-areto bat beraien auzoan eraiki aurretik, beste batzuk diskoteka bat egiteko erabili nahi zutela esan zuen Honduraseko gizon batek. Berak, aldiz, ez zuen hori nahi. Jehobaren lekukoek bertan bilera-areto bat eraikitzea pentsatu zutela esan ziotenean, «a zer bedeinkapena!» esan zuen.\nLeku askotako jendea harrituta dago lekukoen lan egiteko moduarengatik. Guatemalako gizon batek honakoa esan zuen: «Gure kulturan, askotan, emakumeek sukaldean soilik egiten dute lana. Baina emakumeak gizonezkoen lan berdina egiten ari dira hemen. Harrituta nago emakumeak burdinazko estrukturak egiten eta hormak igeltsuz estaltzen ikusteagatik. Hau ikustekoa da!». Bizilagun batzuk janaria eta freskagarriak erosi nahi izan zituzten langileentzako.\nGure bilera-aretoen diseinuak jende asko harritzen du. Nikaraguan, ingeniari batek bertako bilera-aretoa lehen mailako materialez egindako eraikuntza polita zela esan zion alkateari. Izan ere, hiriko beste edozein eraikuntzak baino kalitate hobea zuela esan zion.\nNoski, Jehobaren lekuko berak ere poz-pozik daude Jainkoa gurtzeko lekuak izateagatik. Bilera-areto berri bat eraiki ondoren, biblia-ikasleak bileretara joateko aukerak handiagoak dituztela ikusi dute lekukoek. Eraikuntzako langileei lagundu zieten Mexikoko kongregazioko kideek horrela adierazi zuten beraien esker ona: «Jehobari eskerrak ematen dizkiogu bere izenari aintza eta ohorea ematen dizkion bilera-aretoa eraikitzeko aukera polita izan dugulako».\n^ § 2 Merriam-Webster’s Collegiate Dictionary-ren 11. edizioaren arabera, Erdi Amerikaren barne Guatemala, El Salvador, Honduras, Nikaragua, Costa Rica, Panama, eta Belizeko errepublikak daude.\nZergatik eta nola eraikitzen ditugu Jehobaren lekukook geure bilera-aretoak?\nJakin ezazu nola diren erabilgarriak gure kongregazioentzako eraikin apal hauek.\n3.000 bilera-areto eraiki dira Nigerian\nJehobaren lekukoon bilerak


Garoña irekitzearen kontrarako indarrak batu behar dugu gure herriaren etorkizunarengatik. - Eguzki Talde Ekologista\nGaroña irekitzearen kontrarako indarrak batu behar dugu gure herriaren etorkizunarengatik.\n2017-03-09\tDakizuenez, hurrengo hilabetetan Espainiako Gobernuak erabakiko du ea Garoñako Andra Mari Zentrala irekitzeko baimena ematen duen ala ez. Epea abuztuan amaitzen da.\nOrain dela urte asko, mugimendu sozialak, ekologistak eta auzokideekoak nuklearra bezalako energien aurrean eredu energetiko alternatibo batengatik borrokatzen ari gara, gure bizitzerentzat eta gure seme-alaben etorkizunerako eta gure ingurumenerako arrizku onartezina dela eta. Horrexegatik, Garoñaren Kontrako Bizkaiko Foroan indarrak batu genituen.\nBehin betiko Garoñaren itxiera exijitzen dugu, energia berriztagarriezko eredu jasangarria ez delako amets bat, errealitate posiblea baizik; Garoñak (Fukushimaren bikia) seguridade arazo larriak ditulako; politikoen eta empresen (Endesa, Iberdrola….) arlo honetan jarrera guztiz iruna delako;… Hamaika arrazoi dago.\nZuek kezka honekin eta gure gaitzespenarekin bat egitekoan gaude eta, beraz, Garoñaren Kontrako Bizkaiko Foroaren manifestua sinatzera animatzen zaituztegu. Garoñaren Kontrako Bizkaiko Foroan parte hartu nahi baduzue, garonarenkontrakoforoa@gmail.com postaren bidez jakinerazi diezagukezue eta hurrengo bilerarako deialdeak helarazi dizuegu.\nInformazio gehiago: http://www.garonarekinmoztu.net\n(Visited 35 times, 1 visits today)\tTags: Energiak, Garoña\tSearch for:


Kiroldegiko erabiltzaileek egunean bertan hartu ahal izango dute txanda | danbolin\nPasa den ekainaren 8an zabaldu zituzten kiroldegiko ateak. Erabiltzaileek aurrez hitzordua hartu behar dute instalakuntzak erabili ahal izateko eta gaurtik aurrera, egunean bertan egongo da txanda hartzeko aukera; goizean deitu, arratsaldean joan ahal izateko. Hitzordua 943 147 942 telefono zenbakian edo Kiroldegiko harreran hartu beharko da.\nKirol instalazioak erabiltzeko orduak adinaren arabera banatuta daude: 65 urtetik gorakoek bi txanda edukiko dituzte, 8:30-10:00 eta 14:30-15:30. 16 eta 64 urte bitartekoek, berriz, 5 txanda dituzte aukeratzeko. Ordu bloke bat erreserbatu ondoren, sartzeko ordu muga bat dago. Ondoren, Kiroldegia itxi egiten da, hurrengo txandara arte. Goizean 30 minutuko margena dago sartzeko eta arratsaldean 15 minutukoa.\nPrevious Article Egin dute uztailaren 12koko hauteskunde mahaietako lehendakari eta bokalen zozketa\nNext Article Udaleko enplegu eta orientazio zerbitzua martxan izango da asteartetik aurrera\nAlbiste gehiagoAdiel Zabalak Azpeitiko Sokamuturra ‘Imanol Elias’ 2020 argazki lehiaketa irabazi duBurdin sareak jarri dituzte ibai ertzeko barandetan, plastikoa erortzea ekiditekoHAPOaren ‘Aurrerakina’ txostenaren azken aurkezpena egin zen atzo Zestoan‘Korosagasti’ filma aurrestreinatu zuten atzo, Azpeitian


kitatu - Elhuyar dictionaries\n1 kitatu, kita, kitatzen\ndu ad. liquidar, saldar, ajustar, arreglar [las deudas, cuentas...]; perdonar la deuda\nzorra osoro kitatu arte: hasta saldar por completo la deuda\nharekin ditudan zorrak kitatzearren: para liquidar la deuda que tengo con él\ngauza bat egin behar duzue enegatik eta hartaz kitatzen zaituztet: tenéis que hacer una cosa por mí y con ella os perdono la deuda\nkitatu, kita, kitatzen *Examples are automatically obtained from dabilena\n...kitatu\t... industria babesteko eta gerrak sortarazitako zorrak kitatu ahal izateko.\n...ndakin-bereizketa egiteko behar diren osagaien kita , dagozkien azalpenekin...\n...zia zor zaie eta gerra krimen egileek zor horiek kitatu beharko dituzte».\n...a ezazu oilar bat zor diogula Asklepiori. Zorra kitatu gero!»...\n...o kultura ondarearekin genuen zor txiki bat kitatzen dugu argitalpen honekin. Sinetsita nago, gianera...\nZerga-betebeharrak kitatuta dauzkazula adierazten duen ziurtagiriaren kopia eskaneatua ...\n...n: gorritxoen zuzendaritzak berak jarritako prezioan kitatu diote UPNk, PSNk eta PPNk.\nBeranduegik gorbata zatiak salduko ditu zorrak kitatzeko Beranduegik gorbata zatiak salduko ditu zorrak ...\n...legez derrigortu ordainetan emaniko ondarearekin zorra kitatu dadin, hain zuzen legeak ezin daitezkeelako ...\n...tria Ministerioak agindu die argindar enpresei 2013rako kitatuko duela zorra. Horregatik igo da azken urteotan argindarra KP...\nMugaeguna iristen denean, ez badu dibisa nahi edo ez badu, eperako eragiketa eta kontrako zeinua duen eskurako eragiketa egiten dira, bezeroari desberdintasunen arabera kitatuta.>\nA su vencimiento, si no desea la divisa o no la tiene, se hace la operación de plazo y otra de contado de signo contrario, liquidando al cliente por diferencias.\n7.- Baldin eta etxebizitza gisa egokitutako etxe batean bizi den bizikide unitateko batek jardueraren bat egiten aritzeko baimena badu, Ur Zerbitzuak, bi egoera horien baldintzak ikusirik, urik gehiena zertarako erabiltzen den aztertu eta erabakiko du, jarduera mota eta hartarako erabiltzen den azalera ere kontuan izanik; eta, hala, honen eranskinaren arabera erabilera horri dagokion tasa kitatuko da.>\n7.- En los supuestos en los que una finca esté habilitada para vivienda y autorizada para el ejercicio de una actividad por un miembro de la unidad de convivencia, el Servicio de Aguas, vistas las condiciones de ambas situaciones, determinará a qué tipo de uso responde la mayoría del suministro que se realiza, atendiendo a la naturaleza de la actividad y al espacio dedicado a ésta, y se liquidará la cuota tributaria señalada en el anexo a dicho tipo de uso.\nEta, 1840ko ekainean, Gasteizen bizi zen bere aitak, Santiago Iradier jaunak, artean kitatu gabeko zorrak kita zitzala eskatuz idatzi zion Batzordeari. Behin hori eginda, jakinarazpena bidaltzeko eskatuz karguari uko egiteko xedez; izan ere, aurrez horrelakorik ez zuen egin parrokian bere kargua nola beteko zen itxaroten egon baitzen.>\nY ya en junio del mismo año de 1.840, escribe su padre Don Santiago Iradier, que vivía en Vitoria, encargando a la Junta que liquide las cuentas pendientes y una vez hecho se le comunique con objeto de mandar la renuncia del cargo, la cual no había hecho antes, esperando saber cómo quedaba su puesto con el arreglo parroquial.\nInbertitzaile ez-egoiliarrek Euroclear eta Cedelen bidez ordaindu eta kitatu ahal izango dituzte euren eragiketak; hau da, Idazpenen Bulegoarekin lotutako nazioarteko konpentsazio- eta likidazio-sistemak dira, eta bi sistema horietako bakoitzaren Erakunde Kudeatzaile gordailuzainaren hirugarren batzuen kontuen bidez lotzen dira.>\nEuroclear edo Cedelen bezeroen artean egindako eragiketak sistema horien bidez ordaindu eta kitatzen dira, Idazpenen Bulego Nagusiak parte hartu gabe edo horien jakitun izan beharrik gabe.>\n2 kitatu, kita, kitatzen\ndu ad. (Ipar.) dejar, abandonar\nsorterria kitatzen dut, negarra begian: dejo mi tierra natal con llanto en mis ojos


Irekia Eusko Jaurlaritza - Gobierno Vasco :: Lurralde Plangintzak Itsasertzeko LPS berria aurkeztu du, klima-aldaketak Euskadiko kostaldean ekarriko dituen ondorioak jasotzen duen lehena\nLurralde Plangintzak Itsasertzeko LPS berria…\n\n\nPTS_Litoral_Bizkaia_2.jpg Iturria: Irekia\n\nPTS_Litoral_Bizkaia.jpg Iturria: Irekia\nEusko Jaurlaritzak, aste honetan, aldundi eta udalei Itsasertzeko Lurralde Plan Sektorialaren (LPS) aurrerapena aurkeztuko die; Euskadiko 63 udalerritan eta Euskadiko biztanleriaren % 58rengan izango du eragina\nAraudi berriaren bidez, klima-aldaketaren aurreko erresilientzia sustatu nahi da eta, horretarako, 2100. urterako ahalik eta egoera txarrena erreferentzia gisa hartu, besteak beste gehieneko itsasgora 80 zentimetro areagotzea\nKlima-aldaketak ekarriko dituen egoeren ondorioz, Euskadiko kostaldea eta haietako herri eta hiriak itsas mailara egokitu behar dira. Eusko Jaurlaritzaren Lurralde Plangintza, Etxebizitza eta Garraio Sailak, aste honetan, klima-aldaketaren erronkaren aurrean EAEko Litorala Babesteko eta Antolatzeko Lurralde Plan Sektorial berriaren aurrerapena aurkeztu die Gipuzkoako eta Bizkaiko udalei eta aldundie. Itsasertzeko LPS esparru-dokumentuan ari da lanean Eusko Jaurlaritza, hiriak klima-aldaketaren aurrean eta itsas maila igotzeko aurreikuspenen aurrean nola egokitu ezartzeko.\nGuztira, Itsasertzeko LPSak 63 udalerritan du eragina, alegia, Euskadiko azaleraren % 15,4rengan eta euskal herritarren % 58rengan, 1.293.000 biztanlerengan. Tarte horretan autonomia-erkidegoko etxebizitzen % 48,6 daude, eta bost jarduera ekonomiko bakoitzeko bi, besteak beste. Euskadiko kostaldea Txingudiko badiatik Kobaron muturreraino doa, eta, guztira, 275,5 kilometro ditu; horietatik, % 81 gune harritsuak edo itsaslabarrak dira, % 1 itsasadarrak edo estuarioak, % 8 hondartzak eta gainerako % 10a azpiegiturak (batik bat portuak). LPSak mareen ondorioak ere jasaten dituzten udalerriak barne hartzen ditu; haien ondorioak besteak beste Bilboko erdigunera edo Astigarragara iritsi daitezke, ibai-ibilguengatik.\nMiguel de los Toyos Lurralde Plangintzaren eta Hiri Agendaren sailburuordeak honako hau esan du: “20 urte baino gehiago igaro dira indarrean dagoen Litoralaren LPSa idazten hasi zenetik, eta, denbora honetan, klima-aldaketari erantzuteko premia larria sortu da. Gaur, egoerak aurreikusteko eta etorkizunerako prestatzeko gai gara, gure hiriak eta herriak kostaldean bizitzeko egokiak, seguruak eta jasangarriak izan daitezen”.\nOrain jendaurrean jarriko den etorkizuneko Itsasertzeko LPSak irizpide, jarraibide eta oinarrizko arauak jasotzen ditu, udalek haien hirigintza-plangintza egoki dezaten. Dokumentuak mareak ikusten diren puntutik 500 metroko lur-tartea eta 50 m arteko sakontasuna hartzen ditu. Bertan, Euskadiko litorala klima-aldaketara nola egokitu aztertzen da, bai eta etorkizunera begira dituen arriskuak ere; horretarako, mapak baliatzen dira, eta, haietan, inpaktuak erakusten dira zenbait egoeratan. Litoralak hondartzen, dunen eta paduren azaleraren galerari egin beharko dio aurre, itsas maila igo egingo delako; hori da klima-aldaketaren arrisku nagusia Euskadiko puntu honetan –badaude beste ondorio batzuk ere, besteak beste tenperaturaren igoera 3,1 graduan, 2100. urterako, edo euriaren intentsitatearen igoera % 10-15 bitartean–; halaber, urak herriguneak edo gune urbanizagarriak hartzeko aukeren igoerari egin beharko dio aurre.\nAurrerapenak bi urte hartzen ditu erreferentzia gisa: 2045. eta 2100. urteak. Lehenengoaren kasuan, hipotesia da itsas maila 17 zentrimetro handituko dela, eta, bigarrenaren kasuan, bi aukera jasotzen ditu. 2100. urterako bi egoera planteatzen dira: batetik, berotegi-efektuko gasen emisioena, non Parisko Akordioetan jasotako neurriak hartuko bailirateke, klima-aldaketa arintzeko; horrek itsas maila 53 zentrimetro igotzea ekarriko luke. Bestetik, egungo joera aldaezin mantentzea, neurri aringarririk gabe; horrek itsas maila 80 zentimetro igotzea ekarriko luke. 2100. urteko azken egoera hori da Itsasertzeko LPSa prestatzeko erreferentzia gisa hartzen dena.\nGaur aurkeztu den dokumentuak jasotzen du marea bizi astronomikoak –egunean bi itsasgora, lurraren, ilargiaren eta eguzkiaren arteko harremanaren ondorioz, baldintza meteorologikoak alde batera utzita– 2,69 metrokoak direla gaur egun Euskadin, 18-19 urtean behin lortzen den maximoa. 2100. urtean, muturreneko egoera kontuan hartuta, horiek 3,49 metrokoak izango dira, eta gehieneko maila horretara orain baino sarriago iritsiko da. Itsasgora meteorologikoak –marea astronomikoez gainera eta haizearen eta denboraleen eragina dutenak– 2,91 metrokoak dira, gaur egun, eta, 2100. urtean, 3,71 metrora iritsiko dira.\nLPSaren aurrerapenak motibo horregatik ezartzen du egoitza- edo industria-garapen berriak uholde-eremuetan ez kokatzea, 2100. urteko egoera txarrena erreferentzia gisa hartuta. Halaber dakar hiri finkatuan hiria berroneratzeko jarduketak gehieneko marearen ondoriozko uholde-kotaren gainetik egiteko. Era berean, zenbait irtenbide jasotzen ditu, besteak beste: drainatze jasangarriak sustatzea –estalki berdeak, ur-lorategiak, zoladura porotsuak etab.– eta uholde-egoeretarako ponpaketa-sistemak eta babes-sistemak, esaterako, itsas mailak gora egin ahala, haien garaiera areagotuko duten konportak edo hormak. Bizitegi-lurzoruko 10.504 hektareatatik, 118,7k uholde-arriskua dute gaur egun, eta 290k izango dute, 2100. urtean, baldin eta klima-aldaketa arintzeko neurririk hartzen ez bada; gaur egun baino % 144,3 gehiagok. Era berean, dokumentuak litoralaren mantentze naturala nabarmentzen du, eta, horretarako, eremu batzuetan hiri-garapena galaraztea eta beste batzuetan ingurumena leheneratzeko aukera ematea.\nPlanak hirigune ugariren egungo egoera jasotzen du, non itsas mailaren igoerak dagoeneko uholdeak eragiten baititu; uholde horiek fenomenoa arintzen duten xukatzeko ponpen bidez arintzen dira. Planeko mapek zenbait lekutan klima-aldaketaren ondorioz izango den larriagotzea jasotzen dute, besteak beste honako udalerri hauetakoa: Bilbo metropolitarretik Getxo, Erandio, Trapagaran, Bakio eta Bilbotik Zumaia, Zarautz, Irun, Hondarribia eta beste hainbatetara doazen lekuetan.\nOlatuak direla eta –bi marea mota horiez gainera fenomeno hau ere badugu–, gaur egun uholde-arriskuko kota gainditzeko dagoen aukera % 4koa da, urtean 15 egunetan, eta 33 egun izango dira 2045. urtean eta 197 egun (% 54) 2100. urteko egoerarik txarrenean. Gaur egun olatuagatiko inpaktuaren eraginpean daude kostaldeko 19,5 kilometro, eta, 2100. urteko egoera larrienean, 23,18 kilometro izango dira; alegia, % 18,7ko igoera egongo da, eta hori bereziki nabarmena izango da Donostialdean (Ondarreta eta Zurriola) eta Urola Kostan (Zarautz eta Zumaia).\nEtorkizuneko egoera horiek aintzat hartuta, Itsasertzeko LPSaren aurretiko azterlanak dakar hondartzen 143 hektareatatik, gaur egun 64,8k uholde-arriskua dutela mareengatik, eta, 2045. urtean, 69,6 hartuko dituela urak eta, 2100. urtean, egoera txarrenean, 91,4 hektarea, gaur egun baino % 40 gehiago, eta eragin handiagoa izango duela besteak beste Hondarribiko eta Ondarretako hondartzetan, eta Euskadiko kostaldean dauden batzuk desagertuko direla. Hondartza lehorraren azalera –sekula urak hartzen ez duena– 78 hektareakoa izatetik 51,6koa izatera igaroko da, alegia, % 34ko galera egongo da, eta Kontxaren, Zumaiaren edo Aiaren kasuan, % 70etik gorakoa. Urola Kosta izango da eskualde kaltetuenetako bat, batik bat Orio eta Zumaia udalerrien kasuan, bizitegi-eremuetako eta jarduera ekonomikoetako uholde-arriskuaren arazoa dela eta.\nEra berean, Itsasertzeko LPSa klima-aldaketaren aurrean bereziki sentikorrak diren duna eta paduretan ezartzen da. Paduren 315 hektareatatik, egun daudenen % 25 baino ez dira geratuko 2100. urtean, egoera txarrena kontuan hartuta. Urdaibai, Butroe, Orio eta Txingudikoak nabarmentzen dira.\nParte-hartze bidezko prozesua\nAste honetako topaketen bidez, jendaurrean jartzeko prozesua irekitzen da, zeina urte-amaieraraino luzatuko baita, eta non Lurralde Plangintzak erakundeen alegazioak bilduko baititu, baina baita lurralde-elkarte, GKE, eta abarrenak ere. 2022ko udarako hasierako onarpena izatea aurreikusten da, eta 2023. urteko udarako, behin betikoa.\nOrain egiten den lanak 2007. urtetik indarrean dagoen Itsasertzeko LPSa eguneratzea dakar, arau berrietara egokitzeko, besteak beste 2019an onartutako lurralde-antolamenduko jarraibideetara. Azken helburua, klima-aldaketaren aldagaia lehenengoz sartzean, arriskuei aurre egitea eta Bultzatu 2050 Hiri Agenda –bizitzeko hiri egokien aldeko apustua egiten du– eta Nazio Batuen 2030 Agenda betetzea da, hiri inklusiboagoak, seguruagoak, erresilienteagoak eta jasangarriagoak lortzeko.\nMiguel_de_los_Toyos_PTS_Lit... behera kargatu (4 MB)\nMiguel_de_los_Toyos_Bizkaia... behera kargatu (2 MB)\nPTS_Litoral.jpg 600 KB (jpg)\nPTS_Litoral_Bizkaia_2.jpg 70 KB (jpg)\nPTS_Litoral_Bizkaia.jpg 60 KB (jpg)


IK4-IKERLAN "sistema elektroniko hobeak industriaren lehiakortasuna bultzatzeko" proiektua garatzen ari da — TUlankide MONDRAGON\nBere industria elektronikoaren lehiakortasuna bultzatzeko helburuarekin, Europar Batasunak sistema elektroniko horien ekoizpena eta funtzionamendua hobetzea erabaki du. Horretarako, DREAMS proiektua onartu du (‘Distributed REal-time Architecture for Mixed Criticality Systems’-en akronimoa), non IK4-IKERLANeuskal teknologia zentroa parte hartzen ari den.\nProiektuaren helburuak dira ekoizpen prozesua erraztea, garapenaren epeak laburtzea eta teknologia egiaztatzeko prozesuak ahalbidetzea, azkenean kostuak txikiagoak izan daitezen. Horretaz aparte, egun dauden gailuei dagokienez, hainbat alderdi hobetzea espero da, esaterako, fidagarritasuna, segurtasuna eta baliabideetan egindako gastuaren efizientzia.\nEkimenak 4 urte iraungo du, eta eremu ugarirekin bateragarria izango den oinarrizko teknologia garatzea aurreikusten du. Ez alferrik, pertsonen segurtasuna sistema elektroniko baten menpe dagoen aplikazio guztietan erabili ahal izango baita; beraz, ezin hobea da garraio, industria edo osasun alorreko aplikazioen garapenerako, hiru adibide ematearren.\nGailu mota horiek duten arazo zehatzetako bat garrantzi desberdineko funtzioen kudeaketa da. Hau da, sistema elektroniko berean segurtasunerako kritikoak diren funtzioak zein kritikoak ez diren beste batzuk kudeatzen dira, eta ekidin beharko da garrantzi txikienekoek segurtasuneko funtzioak oztopatzea. IK4-IKERLANen proiektuaren arduraduna den Leire Rubiok azaldu duenez, “funtsezkoa da funtzio guztiak ondo egitea, horietako batzuk segurtasunerako kritikoak dira eta". Kontua da eragoztea, esaterako, beste edozein funtziok balaztatzen ez uztea, autoen kasuan, balaztak kontrolatzen dituen sistema elektroniko berak garrantzi txikiagoko beste funtzio batzuk ere kontrolatzen baditu ere. Gauza bera gertatzen da aerosorgailuekin: bermatu egin behar da palak gelditu egingo direla beharrezkoa denean, nahiz eta une horretan sistema beste funtzio batzuk ere kontrolatzen ari.\nDREAMS proiektuan garatutako sistema elektronikoen funtzionamendua hiru gailutan erakutsiko da: lehenengoa mezuak bistaratzeko gailu bat izango da abioietako pilotuentzat. Gailuak parametro kritikoen gaineko informazioa emango du, pertsonen segurtasunerako hain garrantzitsuak ez diren beste batzuekin batera; bigarrena, pazienteek etxetik beren osasun egoera monitorizatu eta bilakaerari buruzko datuak ospitalera bidaliko dituen sistema bat. Sistema horrek, gainera, beste hainbat funtzio multimedia ere eskainiko ditu; eta azkenik, itsaso zabalean energia eolikoaren sorgailuak kontrolatzeko gailu bat izango da, garrantzi desberdineko hainbat funtzio kudeatzeko gai izango dena, besteak beste sorgailuaren palek kontrola galtzen dutenean horiek geldiaraztea.\nIK4-IKERLANek DREAMS proiektuan izango duen berariazko eginkizuna izango da Alstom Renovablesekin batera azken erakusgailu hori garatzea. Era berean, teknologi zentroak proiektuan zehar erabiliko diren hainbat tresna garatuko ditu, eta zehaztu egingo du nola egin beharko diren produktuak ondoren egiaztapena lortzea errazago izateko eta produktuek arauak betetzeko.\n“Oso aukera handia”\nLeire Rubiok azaldu duenez, “IK4-IKERLANentzat sekulako aukera da hain helburu anbiziotsuak dituen DREAMS proiektuan parte hartzea, proiektuak Europako industria elektronikoaren lehiakortasuna bultzatzea baitu helburu”, eta, gainera, “hain merkatu konplexuan ezinbestekoa da ezagutza aplikatzea lehiakortasuna irabazteko, eta, zentzu horretan, proiektu honetan garatuko ditugun ezagutzak oso baliotsuak izango dira”, gaineratu du.\n“DREAMS proiektuarekin IK4-IKERLANek aukera izango du funtzio kritikoak eta ez kritikoak nahastuta eta gorabeherarik sortu gabe kontrolatzen dituzten sistema elektronikoak garatzeko gai dela erakusteko. Gure zentroak ia hamar urte egin ditu produktu kritikoak garatzen eta egiaztatzen”, esan du, amaitzeko.\nDREAMS proiektuaren partzuergoa Siegeneko Unibertsitateak (Alemania) gidatzen du, eta, IK4-IKERLANez gain, 6 herrialdetako beste 16 erakundek ere hartzen dute parte bertan. Hauek dira aipatu erakundeak: Alstom, STMicroelectronics, Thales, TÜV Rheinland, FENTISS, RealTime-at-Work, TTTech, Virtual Open Systems, ORTISS, ONERA, Valentziako Unibertsitate Politeknikoa, SINTEF, Kretako Hezkuntzako Institutu Teknologikoa eta Kaiserslauterneko Unibertsitate Teknikoa.


Turismo Senior Europa programak 24.000 turista erakarri ditu | Consumer\nTurismo Senior Europa programak 24.000 turista erakarri ditu\nErreserbak ere kontuan hartuz gero, 220.000 gau igarotzea lortzen da.\narabera: Igandea, 2010eko urtarrilaren 17a\nTurismo Senior Europa programak 24.000 bisita izan ditu dagoeneko etorri diren turistekin eta orain arte egindako erreserbekin. Joan Mesquida Turismoko estatu-idazkariak emandako datuen arabera, 220.000 gau igaro dira. Gainera, kopuru hori “egunero” handitzen da, gehitu zuen.\nBalear Uharteetako eta Andaluziako komunitateek parte hartzen duten ekimen pilotu horri dagokionez, Mesquidak adierazi zuen programaren onuradunen ehuneko askoz altuagoak Andaluzia aukeratu duela helburu gisa. Hori hausnartzeko arrazoi bat izan daiteke Balearretako Autonomia Erkidegoarentzat, Polonia, Grezia, Bulgaria edo Danimarka bezalako herrialdeetan duen jarrerari buruz, Turismoko estatu-idazkariak adierazi duenez.\n“Orain arte inork ez zuen ideia hori martxan jartzeko ausardia eta ausardia izan”, nabarmendu zuen Mesquidak, eta esan zuen egungo gobernuak antolatu duela lehiaketa publiko bat Turismo Senior Europa programa zabaltzeko. Ekainean jarri behar izan du produktu hori enpresa esleipendunak. Hortik aurrera, 14.000 salmenta-postu zehaztu dira, eta akordioak sinatu dira lau izarreko 32 hotelekin eta 11 aire-konpainiarekin, turistak garraiatzeko eta hartzeko.\nTurismoko estatu-idazkariak azaldu zuen “esperientzia pilotua” dela, programan hobetu beharreko gaiak testatu eta aztertzeko, Europa osoan 55 eta 65 urte bitarteko 10 milioi pertsonari zuzenduta. “Azken batean, ikasteko da”, gehitu zuen. Bestalde, Mesquidak esan zuen Espainiara joaten ez diren turista komunitarioen etorrera dela ekimen hori, Greziaren kasuan bezala, programa honi hobekien erantzun dion nazionalitatea.\nmesquida-eu pernoctaciones-eu programa turismo senior europa-eu turismoko estatu idazkari turistak


Eusko Jaurlaritzako Osasun sailburuak sindikatuak zatitu nahi ditu - sindicato ESK sindikatua\nMartxoaren 3ko manifestazioan parte hartzeko deia euskal herritarrei.\nOsakidetzan ordezkaritza duten sindikatuen gehiengoak deitutako mobilizazio arrakastatsuen ondoren, Osasun Sailburu berriak sindikatuekin elkartzeko asmoa agertu zuen publikoki, hori bai, banan-banan, bere Saila haiekin harremanetan jarria zela esanez.\nErrealitatetik ezin urrunago; sindikatu horietako batek behintzat, ESK-k, oraindik ez du jaso Osakidetzaren eta Sailaren inolako komunikaziorik. ESKrentzat, maniobra honekin, Gotzone Sagarduik lortu nahi duen gauza bakarra “Zatitu eta Irabazi” azpijoko zaharra berreskuratzea da, plantilla desmobilizatzen saiatuz. Bere ahaleginari eta dedikazioari esker, Osakidetzaren erabateko kolapsoa saihestu ahal izan duen plantilla bera. Pandemia horren alderik gogorrena bere haragietan jasan duen plantilla bera. Osakidetza gelditu ez dadin dena eman duten, baita bizitza bera ere, profesionalez osatutako plantilla bera.\nHonaino iritsi gara!\n“Honaino iritsi gara!” esan duen plantilla ahituak Osakidetzari benetako arazoei aurre egiteko konponbide errealak eta berehalakoak eskatzen dizkio. Plantilla horrek euskal gizartearen babesa du, eta datorren urriaren 3an Bilboko kaleak zeharkatuko dituzte elkar giza baliabide eta baliabide material gehiago lortzeko, haien segurtasuna eta osasuna bermatzeko, murrizketa guztiak itzultzeko, enpleguari eutsiz pribatizatutako zerbitzuak itzultzeko; laburbilduz, EAJk eta gobernukideek bultzatutako politika neoliberaletan erabateko aldaketa, Osasun Publikoaren hondatze progresibo eta kezkagarri horretara eraman gaituztelako.\nESKk lan egin du, lan egiten du eta lan egingo du, Osakidetzako langileek ez ezik, gizarte- eta sindikatu-eragile guztiek, hondatze-politika horiei amaiera emateko eta herritarrek merezi duten osasun arreta lortzeko deitutako mobilizazio guztiak, ahalik eta modu bateratuenean bultzatzeko.\nSagardui andrea, kalean ikusiko dugu elkar.


Dekorazio gehigarria 2019 [pdf]\n29 martxoa, 2019 Aleak [pdf] 1986\nApainketarako elementuekin jolastuz norbere etxeari gustuko ukitua emateko aholkuak eta ideiak aurki ditzakezu dekorazio gida honetan.\nBabesa, deskantsua, intimitatea da etxea; norbere txokoa, Habia. Etxean eroso sentitzea bezalakorik ez dago, baina ez da erraza izaten hori lortzeko bidea: egongela, sukaldea, logela, estiloak, koloreak, modak… asko dago erabakitzeko. Dekorazio eta berrikuntza gida honek zeregin horretan lagundu nahi dizu, irakurle. Sektore honetan aritzen diren Goierriko profesional ugariren berri dakar, ideia eta aholku berritzaileak proposatzen ditu, eta 2019an nagusituko diren joerei keinu egiten die testu eta irudi erakargarriz hornituta. Udaberria heldu den honetan, aire freskoa Goierriko etxe guztietara zabaltzea da asmoa.\nGoiBerri 322. zenbakia [pdf] »


Zuek bai eta gu zergatik ez? - Azpeitia - uztarria.eus\nJulian Barrenetxe Abesbatza 2002-01-16 21:01\nDenboraldian eskuartean dugun gaia da baina hona hemen, orain, gure ikuspegia laburturik: ofizialki Udaletxean onartuta dagoen jantzi eta danborrak ditugun talde bat gara.\nIaz San Sebastian egunez jada irten ginen, eta aurtengorako San Sebastian bezperan irteteko esperantza genuen. Izan ere eskari horixe egin genion Jabier Beobideri (Festa Batzordeko lehendakariari). Baina gaia aztertzea ahaztu zaio urte osoan.\nHori dela eta urtarrilak 10ean udaletxean elkartutako danbor joleen ordezkariek zuten erabakia, eta ezetza erabaki dute. Zera esan dute: hurrengo urtean deialdi zabala egingo dutela parte hartu nahi duten talde guztientzat.\nZergatik hurrengo urtean bai eta aurten, prestatuta egonik, ez? Beraiek dioten bezala, batentzat lekua egonik?\nJulia Barrenetxe Abesbatza Danborrada


Ihintza Larrañaga «Eskualdeko ospitale batek etxekotasun handiagoa dauka»\nIhintza Larrañaga «Eskualdeko ospitale batek etxekotasun handiagoa dauka»\nIHINTZA LARRAÑAGA, ENDOKRINOLOGOA BIDASOA OSPITALEAN\nEndokrinologia eta nutrizioan espezializazioa bukatu eta hurrengo egunean hasi zen lanean Ihintza Larrañaga (Donostia, 1986) Bidasoa Ospitalean. Bere kezka nagusia noizbait lan-faltan egotea dela aitortzen du.\nIkasketak Leioan hasi nituen eta Donostian bukatu. Eta, gainera, Guru-tzetako Ospitalean burutu nuen Endokrinologia eta Nutrizioko espezialitatea. Prestakuntza hori osa-tzeko alde batetik Madrilgo Ramon y Cajal Ospitalean egin nuen Nutrizio arloko egonaldi bat, eta bestetik diabetesaren inguruko teknologia berrien arloa landu nuen Bartzelonako Clinic ospitalean.\nDezente mugitu zara orduan. Positiboa izan al da leku aldaketa hori?\nBai, guztiz. Gehien gustatu zaidan gauzetariko bat kanpora ateratzeko aukera hori izan da hain zuzen ere.\nJarduera profesionalean zer izan da gehien harritu zaituena?\nGaldera zaila da, baina agian gehien harritu nauena nire bilakaera bera izan da. Hasieran ospitalean ezer jakin gabe sartzen gara eta aurrera zoazen heinean praktikan geroz eta gauza gehiago eta lasaiago eramateko gai zarela ikusten duzu. Agian zu ez zara guztiz ohartzen baina inguruan bilakaera hori egon dela ohartarazten dizute.\nEta espezializazioaren aldetik, sorpresaren bat izan al duzu hasi zinenetik gaur arte?\nEgia esan aukeratu nuen espezialitatea ez nuen oso ondo ezagutzen, eta nahiz eta teoria asko gustatu praktika ezezaguna nuen. Sorpresa onerako izan da. Niri espezialitate medikoak gustatzen zaizkit, eta nahiz eta Endokrinologia beti buruan izan dudan ez nekien gai izango ote nintzen aurrera eramateko. Azkenean dena ondo atera da.\nUrte hauetan zer izan da gehien gustatu zaizuna?\nOspitalean ikusi dudan giroa. Harremanei garrantzi handia ematen diet.\nHamar urte ikasten igaro ondoren sendagileentzako lana aurkitzea zaila izaten dela esaten da. Zer gertatu da zure kasuan?\nNire kasuan espezializazioa bukatu eta hurrengo egunetik aurrera hasi nintzen Bidasoa Ospitalean lanean. Zentzu horretan ez dut arazo hori sufritu. Egia da nirekin batera espezializazioa bukatu duten Estatuko lankideek arazo gehiago dituztela. Gure autonomia-erkidegoan baldintza hobeekin lortu dugu lana.\nBAMEekiko agintariek zer hobetu behar dute?\nOrokorrean ahaztuta dago prestakuntza garai bat dela. Helburua lana aurrera ateratzea izaten da edozein baldintzatan, eta prestakuntza hori kasu gehienetan bigarren mailan gelditzen da. Eskaera irakaskuntzan esfortzu handiago bat egin dezaten izango litzateke.\nEspezializazioa egiten ari zareten bitartean beste jardueratan parte hartzen uzten al dizuete ospitaleetan?\nBai, adibidez bi astez Saharan egon naiz kooperazio lanetan, errefuxiatuen kanpamenduetan diabetesa tratatzen, eta bestetik, haur diabetikoentzat antolatzen diren udalekuetan hartu dut parte, beraiekin bizikidetza banatuz. Egia da independentzia bat uzten dizutela ikasi duzuna praktikan jartzeko, errealitate horietan parte hartzeak asko erakusten du.\nLuzarora Euskal Herrian gelditzea gustatuko litzaidake, baina une honetan ez dut baztertzen kanpora joateko ideia, espezializazioa bukatu berri izanda prestakuntza behar hori ere ikusten dudalako.\nMomentuz medikuntza publikoan ibili zara. Pentsatu al duzu Medikuntza pribatuan ere lan egitea?\nMomentuz nik ezagutzen dudan bakarra Medikuntza publikoa da, eta helburua hemen lana ondo egitea da. Behin hori lortuta ez dut baztertzen pribatuan lan egitea.\nHasieran esaten zenuen bezala, Gurutzetako Ospitalean egon eta gero orain Iruneko Bidasoa Ospitalean ari zara lanean. Nolakoa izan da aldaketa hori?\nAldaketa asko egon dira, espezializazio bukaera eta ospitale aldaketa ia batera izan direlako. Normalean espezializazioa egiten dugun tokian gelditzeko gogoa izaten dugu, erosoago gaudelako eta dena ezaguna delako. Baina nire onerako izan da eskualdeko ospitale batera aldatzea, agian ez nagoelako hain babestuta, erabakiak nik neuk hartu behar ditudalako eta horrek asko erakusten dizulako.\nZeintzuk dira Bidasoa ospitaleko ezaugarri nagusiak?\nEskualdeko ospitale batek etxekotasun handiagoa dauka, nire ustez, bai pazienteekiko eta baita lankideekiko ere. Bestalde, orokorrean, eta nahiz eta jendeak kontrakoa pentsatu, Donostiako Ospitaleak eskaintzen dituen zerbitzu berdintsuak ematen ditugu ospitalea txikiagoa izan arren.\nGipuzkoan oso jende ona dago, eta oso mediku onak etorriko dira ere etorkizunean. Baina daukaguna ez badugu zaintzen eta kanpoan lan-baldintza hobeak badaude jendeak alde egingo du. Saiatu behar dugu oraingo egoera ondo mantentzen.\nGaur egungo belaunaldiek zailagoa izango dutela esaten dute.\nHori entzun dugu azkeneko lau urte hauetan. Baina gero ez da bete. Aukerak izan ditugu eta baita lana aurkitu ere.\nZer eskatuko zenieke osasun-agintariei gauzak hobetu daitezen?\nKezka nagusia da lanik ez izatea. Printzipioz, mediku egoiliar “sentimendu” hori agortu ez zaidanez, eskatuko nuke hauen egoerara gerturatzea, beraien ahotsa entzutea, lan-baldintzak hobera joan daitezen.\nNola ikusten duzu Elkargoa? Zer espero duzu gure erakundetik?\nElkargoa beharrezkoa da eta gauza askotarako jo daiteke hara: prestakun-tza, kooperazioa, etab. Gainera gaur egungo aurrerapenak edukita modu desberdinak daude heltzeko. Beharbada gure aldetik parte hartzea handiagotu beharko genuke.


Iker Vicentek aizkorakadaka suntsituko du La Fura dels Baus konpainiaren itsasontzia | Bizigiro | Berria\nKataluniako konpainiak ikuskizunak egiteko itsasontzi berri bat du, eta zaharra gaur agurtuko dute, Barakaldoko (Bizkaia) Dina ontziolan.\nNaumon itsasontzia, portuan. La Fura dels Baus Tamaina handiagoan ikusi\n2021eko urriak 26 18:42\nEz da gehiago uretaratuko Naumon itsasontzia. Kataluniako La Fura dels Baus antzerki konpainiak duela hamar urte erabili zuen ontzi hori bere ikuskizun abangoardistak aurkezteko, eta gaur agurtuko du. Zehazki, haren amaiera irudikatuko du konpainiak, eta ez oso modu gozoan gainera: Iker Vicente aizkolari nafarrak hartuko du parte ikuskizunean, ontziaren zati bat aizkorakadaka suntsituz.\nLa Fura del Baus 1992ko Bartzelonako Olinpiar Jokoetan egin zen ospetsu bereziki. Irekiera ekitaldian hartu zuten parte; Montjuiceko estadio olinpikoa mediterraneo bilakatu zuten, eta mundu osoan ikusi zen zeharkaldi bat irudikatu zuten han.\nHamabi urte geroago erosi zuten Naumon itsasontzia, 2004an. Kangaontzi norvegiar hori mediterraneora eraman zuten, eta dozenaka portutan erabili zuten hainbat motatako ikuskizunak egiteko.\nOrain, ordea, gutxiago kutsatzen duen itsasontzi baten ordez aldatuko du konpainiak Naumon —Naumon Berria deituko diote—, eta hori irudikatuko dute gaur Barakaldoko (Bizkaia) Dina ontziolan, 17:00etan. Carlus Padrissa La Fura dels Bauseko sormen zuzendariak sortu du ikuskizuna, eta amaieran iritsiko da Vicenteren txanda: enbor batzuk moztu ostean, itsasontziaren zati bat aizkorarekin suntsituko du.\nVicente ez da edozein aizkolari. Euskal Herriko txapelduna da, eta ez hori bakarrik; azken urteetan argi erakutsi izan du aizkoraren mundua berritu eta formatu berriak esploratzeko nahia, eta, besteak beste, Sherpa Ai txapelketa nagusiaren sustatzaileetako bat da.\n'Naumon Berria', jasangarria\nLa Fura del Bausen asmoa da itsasontzi-antzoki berria hori baino gehiago izatea: dibulgaziorako zentroa izango da, nagusiki jasangarritasunean eta itsasoen zaintzan oinarritua. 250 metro karratu baino gehiagoko agertokia izango da Naumon Berria-ren kanpoaldea, baina ikuskizun txikiagoak egiteko gelak ere izango ditu barnealdean.\nGainera, esperimentuak egiteko erabiliko dute; adibidez, erregai kontsumoa murriztuko duen motor elektriko bat izango du, baita altzairuzko haize oihal bat ere. Padrissak hala azaldu du egitasmoa: «Naumon Berria metafora bat da, munduaren itsasontzia dela irudikatzen duena, non guztiak batera goazen eta norabide berean arraun egin behar dugun».\nGainera, Juan Sebastian Elkanoren lehen mundu biraren 500. urteurrena dela eta, hura ospatzeko ere baliatu nahi dute itsasontzi berria.


Polski Stół (Poloniako Mahaia) Expo Dubai 2020 erakusketako pabilioi poloniarreko instalazio interaktiboa da, Poloniako lehengai bereizgarrietan oinarritutako artelana. RAZ izan zen diseinatzaile nagusia, Science Now eta Tellart-ekin batera.\nInstalazioa Poloniako paisaiaren mosaiko bat da. Forma Europar Batasunaren Lurra Behatzeko Copernicus programatik lortutako datu geografikoen analisitik eta sintesitik dator. Poloniako lurzoruaren 1.000 lagin hartu genituen, bere topografiarekin, iragazgaitztasunarekin eta landarediarekin. Ondoren, datuak aztertu, bildu eta ordenatu genituen machine learning algoritmo desberdinak erabiliz. Azken diseinua 120 bloke adierazgarriz osatuta dago.\nBloke bakoitzak Poloniako paisaia mota bat erakusten du, hirietatik naturara, mendietatik kostaldera. Azken blokeak Ejsak Group-ek fabrikatu zituen Varsovian, CNC fresatzeko makinekin, bertako lizar egurrez, blokeak eusten dituen egiturarekin batera.\nInstalazioak modulu bereziak ere baditu. Poloniako artista eta artisau handien ekarpen originalak eta artistikoak dira: buztinez, zeramikaz, beiraz, yate-altzairuz, kobrez, zilarrez, egurrez eta 3D inprimatutako aluminioz eginak. Azkenik, mahaiaren geruza interaktiboa mikrofonoen bidez aktibatzen den LED argi sare batek osatzen du.


Psikomotrizitate Praktika Terapeutikoan Formatzeko Bi Urteko IX. Ikastaroa (2022-2023) - Luzaro\nPsikomotrizitate Praktika Terapeutikoan Formatzeko Bi Urteko IX. Ikastaroa (2022-2023)\nMATRIKULA ITXITA DAGO. HALA ERE, ORRIALDE HONETAN IKUS DEZAKEZU 2022-2023 EDIZIOAREN INFORMAZIOA.\nLuzaro Psikomotrizitate Eskolak eta UNED-Bergara Ikastetxe Elkartuak antolatua. ASEFOP-ek. Kolaboratzailea: ASEFOP.\nZailtasunak dituzten haurrekin lan egiteko gaitasun profesionala lortzea da formakuntza honen helburu nagusia. Bere koherentzia eta espezifikotasuna osatzen dituzten metodologia, edukiak eta gorputz jarrerak eta jarrera pertsonalak artikulatu egiten ditu, honako helburuak ahalbidetuaz:\nPsikomotrizistaren jarreren garapenaren sakontzea.\nPPA-ren oinarri teoriko eta metodologikoen sakontzea.\nMaila terapeutikoaren zentzuaz jabetzea.\nEsku-hartze psikomotor terapeutikorako segurtasun markoa eraikitzeko behar diren baliabideen garapena.\nSARRERA BALDINTZAK ETA EPEAK:\n2021eko urriak 31 baino lehen, eskaera-fitxa eta curriculuma bidali beharko dira, ASEFOP eskola batean egindako formakuntza barne.\nAbenduan, eskuragarri dauden 24 plazak osatzeko aukeraketa izango da.\nTerapiako Sentsibilizazio ikastaroa: 195 €.\nFormakuntzaren kostua: 1go urtea, 2.800 €; 2.urtea, 2.800 €.\n1go urteko matrikula, 800 €; 2. urteko matrikula, 800 €. Gainontzekoa, helbideratutako 8 kuotetan (4 kuota urte bakoitzeko), 500 €-koak.\nZailtasunak dituzten haurrekin lan egiteko gaitasun profesionala lortzea helburu nagusia da. Bere koherentzia eta espezifikotasuna osatzen dituzten metodologia, edukiak eta gorputz jarrerak eta jarrera pertsonalak artikulatu egiten ditu, honako helburuak ahalbidetuaz:\n– Psikomotrizistaren jarreren garapenaren sakontzea.\n– PPA-ren oinarri teoriko eta metodologikoen sakontzea.\n– Maila terapeutikoaren zentzuaz jabetzea.\n· Esku-hartze psikomotor terapeutikorako segurtasun markoa eraikitzeko behar diren baliabideen garapena.\nFormakuntza-prozesuaren muina da, praktika honen espezifikotasuna adierazten duena. Bizipenetatik abiatuz estrategia terapeutikoetara eta oinarrizko kontzeptuetarako prozesua lantzeko aukera ematen duena.\nPsikomotrizitate gelan eta formakuntza eremuhonetan egindako lanen arteko paralelismoa badago: bietan, bai profesionalengan bai haurrengan segurantza sakonaren prozesuetan eragiten baita.\nFormakuntza atal honen iraunaldia: 472 ordu.\nPPA-jardunaren oinarrietan sakontzeaz gain, haurraren heldutasunerako zailtasunik gabeko garapenaren teoriak eta garapen patologikoaren teoriak aztertuko dira: egitura motorra, psiko-afektiboa eta kognitiboa kontuan hartuz.\nEra berean, haurrak bizi diren inguruko sistemak aztertuko dira (familia, eskola eta ingurunea).\nFormakuntza atal honen iraunaldia: 399 ordu.\nFormakuntza – prozesuaren zentzua eremu honetan aurkitzen dugu bizipenak eta kontzeptuak uztartzen baitira.\nHorregatik, ezinbestekoa da ikasleek Psikomotrizitate Praktika Terapeutikoaren prozesu pertsonala bizitzea kasu indibidual batekin. Horrela, formakuntza-prozesuan zehar edota lan klinikoan zehar sortzen diren erresonantzia toniko- emozionalak benetan lantzeko aukera izango dute.Guzti hau, saioen azterketa-lanarekin osatu egiten da, talde txiki egonkor eta autonomoen lan-egituraren bitartez eta tutoretza-pean izango dena.\nFormakuntza atal honen iraunaldia: 329 ordu.\nASEFOP (Psikomotrizitate Praktikan Formakuntzarako Eskolen Elkarte Europarra).\nRikardo Acebo (Filologoa eta psikomotrizitatean terapeuta eta ASEFOPeko formatzailea).\nMargarita Aresti (Irakaslea eta psikomotrizitatean terapeuta).\nAlvaro Beñaran (Pedagogo, psikomotrizitatean terapeuta eta ASEFOPeko formatzailea).\nIon Pérez de Arriluzea (Psicólogo, psikomotrizitatean terapeuta eta ASEFOPeko formatzailea).\nGiuseppe Benincasa (psikiatra, haur-neuropsikiatra eta psikoanalista).\nMª Ángeles Cremades (psikologoa, psikomotrizitatean terapeuta eta ASEFOPekoformatzailea).\nAnna Luna (pedagogoa, psikomotrizitatean terapeuta eta ASEFOPeko formatzailea).\nJuan Carlos Martín Lorenzo (fisioterapeuta eta psikomotrizitatean terapeuta).\nJosé Á. Rodríguez (medikua, psikoanalista, psikomotrizitatean terapeuta eta ASEFOPekoformatzailea).\nIolanda Vives (psikologoa, psikomotrizitatean terapeuta eta ASEFOPeko formatzailea).\n1.urtean zehar praktika abian jartzearen inguruko idatzizko lan bat egingo da eta 2.-ean bukaerako memoria. Gainera, formakuntzaren zehar bi banakako elkarrizketak egongo dira, Formakuntza pertsonalaren prozesuaren barruan.\nKurtsoa gainditu ezkero, Psikomotrizitate Praktika Terapeutikoan ziurtagiria jasoko da, UNED-Bergara Ikastetxe Elkartuak “berezko titulu”-tzat ezagutua eta Luzarok eta ASEFOP-ek bermatua.\n– 2021eko azaroak 5, UNED-Bergaran elkarrizketak.\n– 2021eko azaroak 6 eta 7, aurretiko sentsibilizazio ikastaroa Martutenen (Donostian).\n– Formakuntzaren gainontzeko atalak asteburuetan eta bi Formakuntza pertsonaleko mintegi intentsiboetan izango dira; azkeneko bi hauek ikasturte bakoitzeko bat izango dira, ekainaren bukaera eta uztailaren hasiera bitartean.\n2022 urteko behin-behineko egutegia hemen ikus dezakezu.\nIkastaroari buruzko galderaren bat baduzu, jar zaitez gurekin harremanetan.\nMarixa Berriozabal: Asteazkenak eta ostiralak, 10:30etatik 13:00etara.\nAsteartetik ostiralera 10:30–13:00 eta 17:00-20:00; larunbatetan, 9:00-13:00


Joseba Larzabal eta Claudia Behobide, urte zaharreko azkarrenak\nGomez eta Larzabal (eskuinean), Kale Nagusiko aldaparen azken metroetan\nHiru irundar lehen hiru postuetan, hori da 2016ko San Silbestre Solidarioa lasterketak gizonen proban utzi zuen emaitza. Joseba Larzabal izan zen azkarrena (19:07), Jose Antonio Gomez (19:17) eta Iñaki Lopetegi (19:39) herrikideen aurretik. Kale Nagusia elkarrekin igo zuten aurreneko biek baina Larzabalek indartsuago bukatu zuen lasterketa.\nBeñat Bengoetxea izan zen lehen hondarribiarra, laugarren, eta bosgarren beste irundar bat sartu zen, Jon Gavela.\nBehobidek lasterketaren lehen zatian ihes egin zuen\nEmakumeetan, aldiz, etxekoak izan ziren nagusi. Claudia Behobide erraz nagusitu zen (22:37), eta Nerea Sarriegi hirugarren geratu zen (22:57). Bi hondarribiarren artean Olatz Zabala irundarra sartu zen helmugan, bigarren tokian, Sarriegi baino segundo bakar lehenago helmugaratuz.\nLaugarrena Marina Gonzalez donostiarra izan zen eta bosgarrena Sandra Piera irundarra.\nIkusi sailkapen osoa\nIkusi argazkiak (galeria 1) (galeria 2)\nclaudia behobidejoseba larzabalkirolaklasterketaksansilbestre


Jone Ibañez galdakoztarrak ere ez du Athleticen jarraituko datorren denboraldian | Geuria\nBederatzi urte egin ditu Jone Ibañez galdakoztarrak talde zuri-gorrian // Athletic Club\nJone Ibañez Mazo galdakoztarrak (Galdakao, 1997) ekainaren 30ean amaituko du Athleticekin duen kontratua, eta talde zuri-gorriak jakitera eman duenez, ez du jarraituko. Erdilari galdakoztarra 2012-2013 denboraldian iritsi zen Lezamara, aurretik Lanbide (2005-2011) eta Galdakao (2011-2012) taldeetan jokatu ondoren. “Zelai erdiko jokalari langilea, markan irmoa eta lehiarako sen handikoa” bezala definitzen dute talde zuri-gorritik.\nAthleticeko bigarren taldean jokatu zuen aurrena, eta 2015eko apirilaren 25ean egin zuen debuta lehen taldearekin, Paternan, oraindik bigarren taldeko jokalaria zenean. Partidu horretan ere debuta egin zuen bere herrikidea den Marta Pereak (datorren denboraldian ere ez du Athleticen jarraituko Pereak).\nIbañezek 86 partida batu ditu guztira, ligako 81 norgehiagokatan eta Erreginaren Kopako bost partidatan banatuta, eta bi gol sartu ditu lehen taldearekin lehiatu den sei denboraldietan. Bukatu berri den denboraldian 23 partidu jokatu ditu Galdakaokoak. Azken urteetan bi lesio larri izan ditu Ibañezek, azkena 2019ko urrian, ebakuntza gelatik pasatzera behartu zuena eta hortaz, aurreko urte osoan ia ezin izan zuen txapelketan parte hartu. “Eskerrak eman nahi dizkiogu Joneri etapa honetan erakutsitako konpromisoagatik eta dedikazioagatik, eta onena opa dio bere etorkizun pertsonalean eta kirolean”, diote Athleticetik.\nSailkatuta: Athletic Club, Jone Ibañez, Portada\nArgazkiak | Arandia futbol zelaia bete du Ugao eta Athleticen #Hodeilargi partida solidarioak\nHodei eta Ilargiren aldeko partida solidarioa jokatuko duen CD Ugaoko taldea osatu dute\nEtxebarribuseko Gazte Bonua uztailean erabili ahal izango dute erabiltzaileek


Elorrioko Musikaire Jaialdiaz gozatzeko aukera, uztailaren 30era arte\nMusika estilo anitzek, eszenatoki ederrek eta aire libreak egingo dute bat ziklo honetan. Durangaldeko herri honek eskaintza kultural handia izango du. Rock, blues, jazz, ska, flamenkoa, mikroantzerkiak eta dantza garaikideak izango dira protagonistak.\nBeste urtebetez, Getxo jazzaren erdigune\nEkainaren 28an Getxo Jazz jaialdiaren 41. edizioa abiatuko da, uztailaren 2ra arte. Kultura eskaintza zabala dakar aurten ere, 17 kontzerturekin.\n"Margolaria" du izena Mikel Urdangarinen disko berriak\nHogei urte dira Mikel Urdangarinek lehen diskoa atera zuenetik. "Margolaria" lanarekin dator orain, askatasuna ardatz duten hamar kanta esku artean dituela. Imanolen "Mendian gora" abestiaren bertsioa ere egin du musikari zornotzarrak.


Esaterako, produktu bakoitzaren osagarriak zein kopurutan dauzkan jakiteko balio digu etiketak. Ontziratutako jakietan bi informazio mota eskaintzen zaigu: alde batetik orokorra (produktu guztientzat ezinbestekoa), eta bestetik zehatzagoa (aukerakoa). Informazio orokorra ematen digutenean, ezaugarri funtsezkoak izan ohi dira; hala nola, balio energetikoa, proteina kopurua, karbohidratoak eta gantzak. Bigarren kasuan, erosleari elikagaiaren ezaugarri nutritiboak azaltzen dizkio: azukrea, kalorien ekarpena, zuntz kopurua, bitaminak, gatz mineralak...\n- Azkenik, partzialki hidrogenatutako gantzak (trans bezala ere ezagunak) dauzkagu; produktuak merkatuan luzaroago iraun dezaten, saturatu gabeko gantzak hidrogenatu eta horren ondorioz sortzen den koipe mota da. Saturatu gabeko gantza duen madalena bat eskuetan hartu, eta koipearen ondorioz eskua zikindu egingo zaigula ohartuko gara. Madalena horrek merkatuan ez du luzaroan iraungo, trans koipea duenarekin alderatuz gero. Hidrogenatua dagoen madalenan, gantza solidifikatu egiten da eta eskuak ez zaizkigu bestearekin bezala zikinduko; garbiagoa den itxura ere emango digu, baina benetako eragina guztiz bestelakoa da, ikuspuntu kardiobaskularretik ez baita osasuntsua.


PEIO | À SANTIAGO DU CHILI | EUSKO DIASPORA\nEusko Ikaskuntza-Baiona hiriko sariak 2021 datorren martxoaren 18 an banatuko…\nPeio LALANNE naiz, 27 urte ditut, Angelukoa naiz, ene amaren aldeko familia Heletakoa delarik.\nNun zira gaur egun, zergatik eta noiztik ?\nDuela urte bat eta erdi Txileko Santiagon naizela, MAISON RIVIERE-endako VIE delako baten egiten (frantses enpresen esportatze garapenarendako frantses programa). MAISON RIVIERE-ek frantses eskualdeko ekoizpenak ekoizten eta merkaturatzen ditu Europa eta duela gutti Amerika Latinoan : urinekoak, gibel gizenak, ilar eta haragizko eltzekariak, « tapenade » delakoa, saltsak, etabar.\nZure esperientzia ?Zure lana ? Zure eguneroko bizia zein da ?\nEsperientzia baikorra da, txiletar batzuekin 3 urteko lankidetza bat izenpetu bait dut Frantzian prestatutako errezeten saltzeko. Enpresak adarrik ez duenez Txilen, Txileko frantses merkataritza eta industriako ganbarari bulego bat alokatzen dut. Beraz, egunero harreman bat dut enpresen munduarekin, sektore guziak nahasirik. Frantses enpresa askorentzat txiletar merkatua biziki erakargarria denez, hemen mugimendu asko dago, eta hori akuilagarria da.\nZergatik Euskal Herritik joan zira ?\nEz zen lan aukerarik eta ene profesional karrera atzerriko esperientzia batekin hasi nahi nuen. Frantses enpresa batentzat Txilera joatea aukera ukan dudanez, ene Euskal Herri maitea utzi izan behar dut!\nHurbilena den Euskal Etxera joaten ote zira? Euskal kultura edo hizkuntza baliatzen ote duzu ?\nAstean 3 aldiz Santiagoko Euskal Etxera noa, Euskaldun ondokoak diren txiletar batzueri esku huskako pilota irakasteko. Esku huskan aritzen girenak, 8ko talde txiki bat gira eta urte bateko trebatzeari eta ene presentziarekin eginiko txapelketeri esker, Txilek esku huskan berezitua den delegazio bat, Tolucan (Mexiko) iragan den munduko txapelketara igorri du irailean.\nBistan dena, zaletasun haundi bat da enetzat, eta horrez gain ene pasioa (pilota) transmititzeko aukera dut, ene etxetik 13 000 Km-tara!!\nEuskarari dagokionez, ez dut hitz egiten, ene amaren aldeko familiak untsa mintzatzen badu ere.\nKondatzen ahal diguzu mondiala? Nola pasatu den zuentzat?\nBesten hasiera kaotiko batetik landa (txapelketaren irekitze zeremonia egun baten berantarekin, kantxetan argiztapen txarra), Toluca-ko mundiala 10 berezitasun, 4 eremu (trinketa, jai-alaia, 30 eta 36 m-ko ezker paretak) eta 18 herri parte hartzaileekin hasi zen.\nTxapelketak 15 egun iraun du, gaitzeko partiduekin, mexikar publikoak bere talde nazionala pozez beterik zapartarazten zuelarik.\nHan, pelota partiden gainean pariatzen ahal dela jakin behar da, horrek gaitzeko jendea partidetara ekarraraziz.\nGogoan atxikitzen dudana, topaketak dira bereziki, iraganeko ezagutzekin (15 urtez aritu izan naiz Miarritzeko BAC-ean) eta ere ingurumen desberdinetatik etorriko atletekin, haiek guziek euskal kirol horrendako pasio bera dutelarik.\nGizonezko doblezko Balina jokoan, Txilek kasik irabazi du, baina azkenean mexikarrek dute medaila lortu. Herri errezebitzaileak ditu urrezko medaila gehienak lortu eta beraz txapelketaren irabazlea izan da.\nGiroak markatu nau, biziki alaia zena kantxetatik kanpo, atleta gehienek elkar ezagutzen baikenuen.\nDF deskubritzeko aukera baliatu dugu, alimaleko hiri bat dena monumentu eder eta auzo pitoreskoekin. Orokorrean, mexikarren partez ongi etorri biziki ona ukan dugu.\nZein dira zure loturak Euskal Herriarekin ?\nEuskal ingurune batean handitu naiz, ene familia eta ene kirola zirelarik medio. Ene sustraieri biziki lotua naiz eta bereziki ene herriaz harro, ikuspegi guzietarik ederra bait da. Eta horri balioa ematen ikasten da bidaiekin eta denborarekin.\nZiren lekuan, Euskal lagunak ote dituzu ?\nBai, pilotarekin batez ere. Trukaketa unibertsitario bat egiten duten hegoaldeko gazte guziak Euskal Etxetik pasatzen dira ere…\nEzagutza ederrak egiten ditugu. Iparraldekoentzat aldiz ez da baitezpada erreflexu bat.\nZure lagunarteak Euskal Herria ezagutzen ote du ? Ipar Euskal Herria?\nGehienek ez, edo gaizki. Horregatik pelikulak, argazkiak etabar. erakusten dizkiegu.\nDuela 10 bat egun, ene argentinar pisukedeei « 8 apellidos vascos » pelikula erakutsi diet eta Euskal paisai eta etxeek liluratu dituzte.\nEuskal Herritik zer falta duzu?\nGASTRONOMIA !!! Euskal Herrian badira eskualdeko eta baserriko ekoizpen asko, Santiago bezalako hiri haundi batean ez direnak errexki aurkitzen ahal. Eguneroko bizian itsasoa ere (Valparaiso ez bada urrun ere).\nEuskal Herrira sartzeko gogoa ote duzu ?\nBai bistan da, baina ez segidan.\nEtorkizuneko proiekturik… ?\nEne lanbideari esker (inportatze – exportatze), Amerika Latinoan Euskal gastronomia ezagutaraztea eta are gehiago frantses-española ere.\nEuskal Herrian pisu bat erostea !\nIRAULTZA PARTARRIEU | COOK UGARTEETAN\nESTHER CIGANDA | EUSKAL HERRIAN\nJULEN | KALIFORNIAKO AMETSA\nENEKO | LITTLE ROCK-EN


Iazko urrian auzitegi horretako epaile Margarita Mariscal de Gantek kaleratutako ebazpena goitik behera berretsi dute Justizia Salako hiru magistratuek. Auzibideak eragin dituen «zuzenbideko eta bestelako zalantzak» tarteko, auzi jartzaileak ez ditu ordaindu beharko prozesuak eragindako kostuak -salaketa GHK-k jarri zuen, eta fiskaltzak bat egin zuen-. Hala ere, erabakiaren aurka kasazio helegitea jarri ahalko dute aldeek; GHK-k jakinarazi du «eskura dituen aukera guztiak» aztertuko dituela aipatu 46 milioi euroak «berreskuratzeko».\nErabaki hori okerra izan zela salatu zuten EAJko eta PSEko buruzagiek, eta, azken agintaldian, foru gobernua berreskuratuta, auzitara eraman zituzten. Kontu Auzitegian salatu zituzten botere desbideraketa larriagatik -aurreko gobernuak hartutako erabakia eteteagatik Gipuzkoako Batzar Nagusien gehiengoaren babesik gabe-, eta leporatu zizkieten, halaber, azpiegituraren lanen gelditzeak eragindako diru galerak: 46 milioi, haien arabera.\nAre gehiago, auzi jartzaileari leporatu dio ez frogatzea bere salaketan esaten direnak. GHK-k bere helegitean argudiatu zuen aurreko ebazpenean -De Ganterenean- akatsak zeudela, baina Salako magistratuek ukatu dute halakorik. «Epaileak agerian utzi zuen, zehaztasunez, bere argudiatze juridikoan zehar, auzi jartzaileek frogatu egin behar zutela funts publikoei kalte ekonomiko bat egin zitzaiela, eta zenbatekoa zen kalte hori. Bada, frogak eta aldeek aurkeztutako alegazioak aztertuta, agerian geratu da ez duela frogatu aipatutako karga frogagarria».\nLehen epaia idatzi zuen De Gantek -Espainiako Gobernuko Justizia ministro ohiak, Jose Maria Aznarren gobernuan (PP)-. Eta hark esandako dena berretsi du Salak. Epailea auziaren sakonean sartu zen. Esan zuen erabaki zuzena izan zela azpiegitura horren lanak gelditzea. Ziurtzat eman zuen, besteak beste, orduko errauste plantaren proiektua neurriz gainekoa zela. Bankuekin sinatutako Swap-en afera ere aipatu zuen: adierazi zuen egungo agintariek horiek eragindako zorrak eteteko aukera izan zutela, baina ez zutela egin.\nAuzitegietako bide eta erabakiek, dena dela, ez dute eten errauste planta eraikitzeko egitasmoa. 2015ean, EAJk eta PSEk gobernu akordioa egin eta berehala berrabiarazi zuten proiektua: hala ere, aurrenekoan-Bilduk etendakoan- zehaztu baino txikiagoa izango da. 2016an, Urbaser multinazional txinatarra buru duen enpresa talde bati eman zioten azpiegitura eraikitzeko kontratua, eta 32 urtez kudeatuko du. Gainera, amaitzear dituzte lanak. Apirilaren 25etik martxan da azpiegituraren zati bat, tratamendu bio-mekanikorako planta, eta udazkenerako espero dute %100 lanean egotea osorik.


Mundakako Udala - Udalak udako ingeleseko auzolandegietarako izen emateko epea zabaldu dau.\nUdalak udako ingeleseko auzolandegietarako izen emateko epea zabaldu dau.\nUdala | Hezkuntza eta irakaskuntza\nMundakako Udalak, Urremendi LGEagaz batera, herriko ume eta gaztetxoei zuzendutako ingeleseko auzolandegiak antolatu dauz uda honetarako. Ikasketa eta dibertsioa batzeko asmogaz, kanpamentua bi hamabostalditan egongo da banatuta uztailan.\nUda honetan Mundakako ume eta gaztetxoek ondo baino hobeto aprobetxatuko dabe aisialdia ingelesa praktikatzeko. Mundakako Udalak antolatutako ingeles auzolandegiak uztailan zehar burutuko dira, goizeko ordutegian. Adinen arabera eta hamabostalditan egongo dira banatuta. Horrela, uztailak 1etik 12ra 6 eta 8 urte bitarteko umeek parte hartu ahal izango dabe, eta 15etik 26ra, 9 eta 11 urte bitarteko eta 12 ta 14 urte bitarteko gaztetxoek. Kanpamentua hobeto optimizatu eta edukiak eta ikasgaiak gaztetxoen adinen arabera egokitu ahal izateko.\nPrezioarik dagokionez, Mundakan erroldatutako familiek edota Mundakako Eskolan seme-alabak dituztenek seme-alaba batengatik 60€ ordaindu beharko dabe, bi seme-alabatik 50€ bakoitzak eta hiru edo gehiagogatik 40€ bakoitzak. Erroldatuta ez dauden familiek 120€ ume bakoitzeko ordaindu beharko dabe.\nMundakan erroldatuta daudenak lehentasuna izango dabe.\nMundakako udako ingeles auzolandegietan izena emateko epea datorren apirilak 19rarte egongo da zabalik eta udal bulegoetan egin beharko da.


Ondarroako Udalak bertan behera utzi du Erdi Aroko jaia, egungo egoerak ez duelako ahalbidetzen beharrezkoak diren antolaketa lanak egitea\nHemen zaude:Hasiera»Kultura»Ondarroako Udalak bertan behera utzi du Erdi Aroko jaia, egungo egoerak ez duelako ahalbidetzen beharrezkoak diren antolaketa lanak egitea\nOndarroako Udala 2020-04-21 Kultura\nOndarroako Udalak bertan behera utzi du irailaren 26an egin beharreko Erdi Aroko azoka. Ondarroako hiribilduaren 693. urteurrena betetzen da aurten, baina hau ospatzeko antolaketa lanak egitea ezinezkoa dela ikusi du udalak, gaur egungo egoerak ez duelako ahalbidetzen jaia antolatzeko egin beharreko aurretiazko lana burutzen.\nJaia bertan behera uztearen arrazoia ez da izan Covid-19ak eragindako larrialdiak irailaren 26an eduki dezakeen eragina, hori aurreikustea ezinezkoa baita, baizik eta aurretiazko lanak egiteko aukerarik ez edukitzea: “jaia irailean izan arren, antolaketa lanekin apirilean ginen hastekoak, baina ezinezkoa da jai guzti hori antolatzen aritzen garen herriko talde eta eragile guztiak batu eta koordinatzea: ikastetxeak, herriko taldeak, denda eta tabernak, udala…” esan du Aritza Aristondo Natxiondo Kultura zinegotziak. “Jai berezia izaten da, polita, eta atzetik lan asko daukana eta jende askoren inplikazioa eskatzen duena”.\n2016an egin zen 5. Erdi Aroko jaia Ondarroan\nDatorren urtean. Jaia bertan behera geratu den arren, zinegotziak esan du datorren urteko irailean ospatuko dela Ondarroako Erdi Aroko jaia, hiribilduaren 694. urteurrenarekin bat eginez. Horrez gain, azpimarratu du, jai hau lau urtean behin egiten denez, hurrengoa 2024an ospatuko dela, “berez zegokion urtean”. Aristondok eskerrak eman nahi izan dizkie jaia antolatzen laguntzeko prest zeuden guztiei: “aurten egin ez arren, asmo eta ideia guztiak datorren urterako gorde eta jai ederra egingo dugu 2021eko irailean”.\nErdi Aroko bosgarren jaia Ondarroan. Argazkia: Lea-Artibai eta Mutrikuko Hitza


« Respuesta #12 en: Miércoles 09 Enero 2013 18:48:46 pm »\nCita de: nikhotza en Miércoles 09 Enero 2013 13:12:17 pm\nUste dut apostu gogorra ein duzula. Denborak esango du!\nHemendik bitartean, euri txaparrada dexente. Euskalmeteko radarrean oso ondo ikusten da.\n« Respuesta #13 en: Miércoles 09 Enero 2013 18:58:30 pm »\nHemen ere euria ari du, nahiko gainera, 7º edo 8º inguru daude. Ez nuen espero horrela botatzea, baina eskertzen da.\n« Respuesta #14 en: Miércoles 09 Enero 2013 20:19:02 pm »\nHemen ere oraintxe gustora ari du, 3º eta euria jotake.\nBasobitxi bakizu, aste batera ia ez dute inoiz asmatzen...agian ez da -13 izanen baina hotza baietz...\ng24 tenporak ez dakit baina aste buru hontan ez dut uste oso behean elurra bat ere botako duenik, agian mendi tontorretan...astelehenean eta asteartean aldiz agian bai...\n« Respuesta #15 en: Miércoles 09 Enero 2013 20:41:34 pm »\nAupa zuek!! ia hau animatzeko gai garen, hemendik 9.2º eta euria ari du orain, datorkigun "hotzaldiari" buruz GFS a eta Europearra oso desberdiñak dira momentuz, ia nork irabazten duen.\n« Última modificación: Miércoles 09 Enero 2013 20:44:22 pm por elur »\n« Respuesta #16 en: Jueves 10 Enero 2013 12:34:58 pm »\nAupa, jada jeitsi dute -6ra, ez dut sekulan ulertuko zergatik modelo matematikoek ia beti goitik jotzen duten gero jeisteko, programatzaileek baldin badakite hau gertatzen dela ezin dute konpondu??? Oso bitxia iruditzen zait.\nHemen gaur euripean esnatu gara ta 4 gradutan orain aldiz 14 ta ostarte ederrak ditugu...negua joan da ja??? (Zearen abestia aldatuz)\n« Respuesta #17 en: Viernes 11 Enero 2013 00:59:32 am »\nEuripean, 2,5º, une hontan gogotik ari du gainera... noa\n« Respuesta #18 en: Viernes 11 Enero 2013 08:53:08 am »\nHotzetik hasi da eguna. 7:00etan 0º eta izotza.\nOskarbi eta behelaino apur bat haranetan.\n« Respuesta #19 en: Viernes 11 Enero 2013 15:05:21 pm »\nEmaten duenez eguraldiak sekulako aldakaeta dakarrela... Ongi etorria izango da..\nGoizen aspaldiko partez, Gipuzkuko kostaldean gutxitan pasatzen delakoz izotza kentzen ibili naiz naparro alden... izotz txikiya ein du, bailaran behera joando haundixeagoa kotxeak -2,5ºC markatzerainokoa Arbizu paren.\nOrain bertan eguzkia nagusi eta tenperatura oso atxegina Donosti alden.\n« Respuesta #20 en: Viernes 11 Enero 2013 19:15:20 pm »\nArrastion guztiei. Etxalarren oaintxe 5ºC dauzkagu eta jaisten. Gaur euririk ez du bota eta bihar atsaldearte ez dugu espero. Zain gaude ea hurrengo egunetan espero den hotza ta elurra datorren. Modeloak nahiz eta nahiko erotutak izan arren, ba dirudi hurrengo bizpahiru egunetarako ados jarri dira eta bihar edo igandetik aurrera euria eta elurra oso behehan ikusiko degu astelehenean edo asteartean. Gero astea aurrera joan ezkero, bigarren sarrera bat euki dezakegu, oraindik hotzagoa, baina hori beste historia bat da. Animo ta segi idazten foro honetan euskeraz.\n« Respuesta #21 en: Viernes 11 Enero 2013 19:38:58 pm »\nHemen, foro honetan, mugimendua ikusteak asko poztu nau. Eskerrik asko guztiei!\nEz dakit elurra oso behean ikusiko dugun ala ez, baina nahiko ondo ikusten da, hemendik aste batera kokotaraino egongo gaudela hainbeste ura ikusteagatik.\nAprobetxa ditzagun eguraldi lasaiarekin falta diren ordu gutxiak, gero ordu asko bustita egongo gara eta!\nBesarkada handi bat eta laster arte!!!\n« Respuesta #22 en: Viernes 11 Enero 2013 20:40:00 pm »\nNik somatzen nuen bai hemendik euskaldu aunitz genbiltzala ta agian ustekabe gehio izanen dugu denbora joan ahala honuntza etor daitekeen euskaldun kopuruarekin...\nIzotza, hotza ta beraz elurra maite dugunok errezegi sinisten dugu modeloek aste batera iragartzen duten guztia dena txurituko duela esaten badute, gainean dugun egoera meteorologiko izaki 72ordutik haratago iragartzen duten guztia zientzia fikzioa den arren...jejeje.\nOraingo hontan, esaterako, bizi naizen tokirako -15 iragarri zuten ta ohi denez, azkenean usteak erdi ustel\nAski altu bizi garenok elurra ikusiko dugula uste dut, baina 500mtratik behera ez dut uste...\nMomentuz hemen 4º eta ateri ea biharko horrela gabiltzan!!!\n« Respuesta #23 en: Viernes 11 Enero 2013 22:36:53 pm »\nGabon! ba bai hemen kosta partean elurra ikustea oso zaila da baina ez dugu sekula esperantza galtzen eta hotzaldiak badakite ezuztekoak ematen .... noizean behin.\nHemendik 7.2º ditugu orain eta ateri.


Txistorrarekin hitzordua - Arbizu - Guaixe.eus\nGuaixe 2019-10-11 10:53\nAzokan eskaintza zabala izanen da.\nEtxarri Aranazko eta Altsasuko ferien artean? Arbizuko Txistor Eguna. Aurreko hamar urteetan ez du hutsik egin eta aurten ere hala izanen da. Arbizuko Udalak iganderako dena prest du. Jon Ander Mendinueta Iribarren zinegotzia, Txistor Eguneko arduradunak, esan digunez, “egunak indarra hartu du. Izena hartzen ari da. Jendea asko etortzen da eta harro gaude halako festa bat herrian izateagatik”.\nTxistorrari eskainitako eguna izanik, hura dastatzeko aukera izanen da. Embutidos Arbizu, Flores Hestekiak eta Laket Artesanos enpresek emandako 120 kilo txistorra pintxotan prestatuko dute. “Aurki dena bukatzen da. Urtero dena bukatzen da. Jendeak dexente jaten du”, jakinarazi digu Mendinuetak. Plazatik pasatzen direnak han izanen dituzte txistor pintxoa eta ardo basoa bi eurotan eskuragai. Jakina, plaza parean egonen den azokan txistorra erosteko aukera ere izanen da.\nAurten karrika Nagusia berritzeak ekarri du espazio zabalagoa izatea Txistor Eguna antolatzeko. Hori ikusita, udalak azoka indartzen ahalegin berezia egin du. “Gauza desberdinekin zortzi postu gehiago sartu ditugu aurten”. Guztira 47 salmahai izanen dira bisitarien zain karrikan. Gehienek jatekoak salduko dituzte (txerrikia, txokolatea, gazta, pastelak, marmeladak, barazkiak, pastak, arrautzak…) baina oinetakoak, bitxiak, liburuak, apainketa elementuak, saskiak, zurezko gauzak, saskiak, artilezko artikuluak edota jantziak erosteko aukera ere izanen du bisitariak. Saltzaileen bederatzi arbizuarrak dira. Udalak “propio” tokia egin die. 10:30etik 15:00etara izanen da azoka bisitatzeko aukera.\nArbizuko Txistor Eguneko azokako postuak\nAnastasio Razkin Txerrikia\nJon Ortiz Muñoz Txokolatea\nAinhoa Aristizabal Irigoien Ogia\nVialdea Gurea Eztia\nMañekoazpi SL Pastelak\nPoxtiñeneko gazta Gazta\nEmbutidos Flores Txerrikia\nArbizu SL Txerrikia\nIrular marmeladak Marmeladak\nGoiuri gozo-denda Pastelak\nJuananeko gazta Gazta\nLaket artesanos Txerrikia\nJeingenekoa SCL Esnekiak\nFernando gozotegia Pastak\nMaria Angeles Estanga Barazkiak / Gazta\nOihane Rodrigo Cervantes Euskal txerrikia\nOtero pilotak Pilotak\nVirgen de Ujue gozoak Garrapiñatuak\nTxus Gurutzeta Zilarrezko bitxiak\nAlazne Juaniz Poltsak\nEnrike Gastaka Barbara Euskal pastela\nOllaondoa Arrautzak / Gazta\nArtillezko hodeiak Apainketa elementuak, plantilak…\nArrate Lizarraldea Zubizarreta Saskiak\nCristina Baos Ania Bitxiak\nJoseba Gurrutxaga Leatxe Kilikiak\nOrtuberri Fruitu eta baso planta\nRosa Garralda Estanpazioak\nFernando Zubiria Piperrak\nTomas Mauleon Zurezko gauzak\nSojo natura Xaboiak-ukenduak\nElvira Barcelo Bitxiak\nTxalaparta argitaletxea Liburuak\nPedro Mari Olea Armendariz Zurezko gauzak\nEdorta Burua Ugarteburu Egur ikurrak\nGaizka Saez de Bikuña Zurezko koilarak\nJerusalem Asurmendi Gorraiz Miniaturak\nLuhei art. Jantziak\nMarta San Migel Euskal panpinak\nPastas Vidaurre Pastak\nPaul Erdozia Azkorra Bitxiak\nSara Redondo Artillezko lepokoak\nTxistorra osagai nagusi duen pintxoen txapelketak ere ez du hutsik eginen aurten Arbizun. Lehiaketara bederatzi proposamen sakandar aurkeztuko dira. Mendinueta aurreko urteetan lehiaketaren bueltan lanean ibili da eta horregatik badaki “izugarrizko nibela” dagoela. Pintxo txapelketako 11 edizioetan epaimahaian hutsik egin ez duten bi epaile daude: Javier Diaz, Iruñeko Alhambra jatetxekoa, eta Fernando Flores, Iruñeko Enekorri jatetxekoa. Haiekin batera epaimahaia osatuko dute Anabel Arraizak, aktore eta kazetari lakuntzarrak, Itziar Inzak, Reyno Gourmet markako komunikazio arduradunak, eta Nerea Caballek, Arbizuko Izar-Ondo jatetxeko arduradunak. Haien dastaketa eta balorazioaren ondoren jakinen da pintxo onenaren txapela eta 300 euroko saria zeinek eskuratzen duen.\nJoan den urtetik Txistor Egunak bere literatura sariketa ere badu: Letrak ahora. Arbizuko Udalak gastronomiari buruzko narrazio laburrak eta poesiak sortzeko gonbidapena egiten du. “Literatura eta jan-edanak, sukaldaritza, elikadura eta antzeko gaiak” dituzten sortze lanak saritu nahi dituzte. Mustutze urtean baino lan gutxiago aurkeztu dira aurten lehiaketara: sei. Hala ere, udaletik azaldu digutenez, “halako ekimenei denbora eman behar zaie egonkortzeko eta oihartzuna izateko”. Literatur sariketak badu erakargarririk: 100 euroko sariaz aparte, lanak argitaratu egiten ditu udalak. Testuak aurten Maite Gurrutxagaren irudiz lagunduta egonen dira.\nXapiru trikitixa eskolak sustatuta, Txistor Egunarekin batera Nafarroako Trikitilarien Bilkura egiten da. 11:00etatik aurrera eskusoinu eta pandero doinuak Arbizun barna zabalduko dituzte. Baina doinu berak baliatuko dira Txistor Eguna despeditzeko. Izan ere, 17:00etan, IV. Nafarroako Trikitixa Eskolen Jaialdia ospatuko da Arbizuko plazan. “Ea jendea animatzen den goizaz aparte, arratsaldean gelditzea ere”, esan digu zinegotziak. Plazako eszena-tokitik Nafarroako trikitixa eskola gehienak pasako dira: Lekunberri (Leitza, Larraun eta Ultzamako ikasleak biltzen dituena),, Goizueta, Lizarra, Tutera, Barañain, Berriozar, Iruñeko Alde Zaharra, Txantrea, Altsasu eta Arbizu. Mendinuetak Patxi Agirrek jaialdiaren antolakuntzan egindako lana eskertu du.\nUdalak badu bilduma bat eta haietako batzuk aukeratu ditu Txistor Egunean erakusketa prestatzeko. Txuri-beltzeko Arbizu hura gaurkoarekin alderatzeko aukera polita izanen da. Ongi begiratuz gero, baita beste makina bat kontuz konturatzeko ere. Oihan Eder dorrearen ondoan egonen da erakusketa.\nMendinuetak ez dago ziur, baina auzolanean ariko diren arbizuar kopuru horri esker aterako da Txistor Eguna aurrera. Zinegotziak aitortu digunez, “herriko boluntarioek lan asko egiten dute”. Antolakuntza lanetan Arbizuko Udalaren aldamenean izan dira Cederna-Garalur, Sakanako Garapen Agentzia eta Aldabide elkartea.\n10:30ean Azokaren irekiera.\n11:00etan XI. Pintxo lehiaketaren hasiera.\n13:30ean XI. Pintxo lehiaketaren eta II. Letrak ahora literatur lehiaketaren sari banaketak.\n17:00etan IV. Nafarroako trikitixa eskolen jaialdia.\nArdoa eta pintxoak, plazan.\nAzoka, kale Nagusian.\nTxerriaren produktuen erakusketa: tripotak, txistorrak, txantxiorrak, ukenduak…\nJuananeko gaztandegikoek azokako euren postuan gazta eginen dute.\nArgazki zaharren erakusketa.\nGuaixe 2019 urr 12 Arbizu


Kontserba-enpresen aldi baterako kontratuen % 71 emakumeenak dira – Ekonomiaren KZ\nCCOO sindikatuak Espainiako Estatuko kontserben industrian emakumeek pairatzen duten behin-behinekotasuna eta prekarietatea salatu du; izan ere, sektore hori oso feminizatua dago, eta aldi baterako kontratuen % 71 emakumeak dira, bere datuen arabera.\nEva Perujuaniz soziologoak egindako ikerketa baten emaitzak aurkeztu dituzte sindikatuko ordezkariek Bilbon, eta “Estatuko sektoreko bi emakumetik batek kontratu prekarioa” duela adierazi dute. Gainera, sektorean lan egiten duten hiru emakumetik batek bere lanpostuak eskatzen duena baino kualifikazio handiagoa du.\nKontserba industrian, emakumeen % 14,8k soilik betetzen du zuzendaritza postua, eta soldata arrakala “larriagotu egiten da gizonek baino lan kategoria askoz altuagoak dituzten emakumeei gutxiago ordaintzen dien industria batean”, sindikatuaren arabera.\nEuskadin, kontserba-sektorean lan egiten dute, batez ere arrain-sektorean, 2.100 langiletik gora eta ehun gizonetik gora; horrek argi uzten du jarduera oso feminizatua dela, sindikatuaren arabera.\nErrealitate horren aurrean, sindikatuak uste du beharrezkoa dela berdintasun politikak eta planak bultzatzea, “Sektoreko generoen arteko soldata arrakala apurtzeko”.\nJavier Gomez Euskadiko Industriako CCOOko idazkari nagusiak hitzarmen sektorialak aurrera ateratzeko apustua egitearen garrantzia azpimarratu du, “Eskubide berrien alde eta langileen baldintzak hobetzeko”. Hori guztia, kontserben industrian soldata-arrakala ez areagotzeko, sektore “oso feminizatua” baita.\n← Grifolsek 0,36 euroko dibidendua onartu du\nIberdrolak eguzki planta bat irekiko du Azkoienen →